
PROLOGO 


E trabou aki ta resultado di un proceso di varios ana. Primeramente 
a desaroya e categorianan di Preposicion y Interheccion, debi 

cu tabatin poco literatura tocante esakinan na Papiamento. E 
elaboracion di e dos categorianan aki tabata un trabou preliminar 
pa un gramatica basico completo. Ta existi algun trabou caba riba 

e tereno aki, pero esakinan no ta actualisa of nan ta enfoca riba 
algun aspecto so di gramatica. E obra aki ta trata tur e categorianan 
di palabra, basa riba e resultadonan di investigacion di Papiamento 
actual cu e comision a realisa. Cu e meta ey na bista e comision a 
consulta fructiferamente e obranan cu ta aparece den e bibliografia. 


Intencion di e manual aki ta pa e lesado adkiri conocemento basico 
di gramatica di Papiamento. E buki aki ta trata principalmente 
categoria di palabra. Di e manera aki e lesado por perfecciona 

su conocemento di e idioma cu e ta uza como vehiculo di 
comunicacion. Na un manera eficiente y lihe e lesado por conoce 

e reglanan di e idioma y por soluciona duda specifico tocante uzo 
corecto di Papiamento. Pa e motibo ey a trata e categorianan na un 
manera accesibel y a evita uza un idioma hopi tecnico. 


E manual aki ta dirigi no solamente na maestro, sino tambe na 
studiante, na profesional di diferente disciplina y generalmente na 
cualkier persona interesa pa haya un bon conocemento di gramatica 
di Papiamento. 


A dicidi di parti e Manual di Gramatica di Papiamento den dos 
tomo. E tomo aki ta trata categoria di palabra y e siguiente tomo 
lo trata sintaxis di Papiamento. Di e ultimo aki mester desaroya su 
contenido ainda. 


E comision cu a elabora e Manual di Gramatica di Papiamento 
Morfologia a consisti di e siguiente personanan: Etley Lasten, 


Selvia Lumenier, Juan Maduro, Filomena Schwengle, Elvia Solognier- 
Croes, Ramon Todd Dandaré y Pedro Velasquez. 

INTRODUCCION 


Linguistica ta e ciencia cu ta studia idioma den tur su aspectonan y 
gramatica ta forma parti esencial di e ciencia aki. 

Gramatica ta studia sistema di lenga. E papiadonan di un lenga 

ta agrupa palabra segun nan forma, nan funcion y nan nificacion. 
Ademas ta existi regla pa combina nan y forma frase coherente. 
Por defini gramatica, anto, como e parti di linguistica cu ta studia 

e conhunto di regla cu un idioma tin pa forma palabra, combina 

nan y uza nan den construccion di frase. E partinan fundamental di 
gramatica ta morfologia y sintaxis. Algun investigado ta inclui tambe 
fonetica y fonologia, y semantica. 


Morfologia ta e estudio cu ta ocupa su mes cu structura, formacion, 
funcion y nificacion di palabra di un lenga. 
Por ehempel: apreciabel ta deriva di e verbo aprecia; a pone e 
sufiho be/ su tras pa forma un adhetivo. 
e muchanan ta feliz; e sustantivo mucha ta haya e 
sufiho nan pa forma plural. 
Sintaxis ta studia con ta ordena, coordina y subordina e palabranan 
y e relacionnan cu e palabranan aki tin den frase. 
Por ehempel: E ruman di Frans ta skirbi poema. 
Suheto: E ruman di Frans 
Predicado: ta skirbi 
Obheto directo: poema 


Den e prome capitulo lo trata den forma general kico ta palabra. 
Den e siguiente capitulonan ta describi e dies categorianan 
gramatical: sustantivo, adhetivo, articulo, adverbio, verbo, pronomber, 
conhuncion, numeral, preposicion y interheccion. Y na parti final di 

e manual tin un glosario cu ta splica diferente termino gramatical pa 
mas claridad. 


Cada capitulo tin e siguiente componentenan: definicion, 
Clasificacion, uzo y forma. Na cada parti ta ilustra e reglanan 
gramatical cu ehempel. 

1 KICO TA PALABRA? 


1.1 Introduccion 


Por defini palabra como e unidad linguistico minimo cu forma y 
nificacion propio cu por aparece independientemente den un frase. 
Por demostra independencia di palabra door di cambia nan di luga 
den un frase (desp/asa) y door di separa nan for di otro. 

Asina, por ehempel, den e frase: E pushi ta bebe lechi nos por cambia 
e luga di /echi bisando Lechi e pushi ta bebe. Nos por separa /echi for 
di bebe poniendo hopi su dilanti: E pushi ta bebe hopi lechi. Di e forma 
ey nos por isola palabra. 

Sinembargo, desplasamento y separacion di palabra ta someti na 
cierto limitacion, cu ta depende di e reglanan gramatical di un idioma. 
Asina, por ehempel, nos ta ripara cu semper den Papiamento e ta 
aparece dilanti di pushi of di lechi of di cualke palabra cu ta cay bou di 
e mesun categoria cu pushi y lechi. Ademas e e ey ta aparece semper 
hunto cu e categoria di palabra ey y nunca e no por aparece su so 
den e funcion ey. 


1.2 Categoria di palabra 


A base di e forma y e nificacion di e palabranan, di e uzo cu e 
papiadonan di un lenga ta haci di e palabranan di e lenga ey den frase 
y di e caracteristicanan comun cu e palabranan tin, ta parti palabra 
den diferente categoria, esta, ta categorisa palabra. 

E totalidad di palabra di un lenga yama vocabulario of lexico. 
Generalmente ta haya un gran parti di e lexico of vocabulario di un 
lenga den diccionario of den lista di palabra cu sa yama vocabulario 
tambe. 

Tradicionalmente ta incorpora e palabranan di un lenga den e dies 
categorianan menciona den e introduccion. Fuera di esey, ta parti 
mayoria di categoria di palabra den subcategoria, manera por nota 
na diferente capitulo. 


Tin forma di palabra cu ta cay bou di diferente categoria. Asina, por 
ehempel, e palabra peña, dependiendo di e uzo cu e papiadonan di 
nos lenga haci di dje, por ta sustantivo den: Ayera mi a cumpra un 
peña y verbo den: Elvis a caba di peña su cabey. 

Palabra cu tin e mesun forma y cu ta zona mescos, pero cutin nificacion 
totalmente diferente, yama homonimo, por ehempel santo: 1. persona 
yen di virtud honra cu e titulo ey pa Iglesia y 2. substancia cu ta consisti 
di pipita masha masha fini y chikito di piedra. E relacion entre e forma 
di palabra y e nificacionnan diferente yama homonimia. 

Ora dos of mas palabra tin e mesun nificacion nos ta papia di sinonimia, 
e palabranan ta sinonimo di otro, por ehempel muca, traha y labora: 
muca ta un forma arcaico, traha ta esun mas comun y general y labora 
ta un forma moderno. 


1.3 Morfologia di palabra 


Morfologia ta describi e structura gramatical interno di palabra. Pa 
loke ta e structura interno di palabra nos por parti palabra den palabra 
simpel y palabra combina. 

Palabra simpel ta tur palabra cu tin un forma propio basico cu no 
a haya ningun elemento acerca pa haya nificacion; e ta un unidad 
di forma y nificacion cu no por analisa mas aleu den elemento di 
nificacion, por ehempel awa. 

Palabra combina ta tur palabra cu ta consisti di un forma basico na 
cual a agrega otro elementonan pa haya nificacion; por sigui analisa 
nan mas aleu. 

E palabranan comemento y comedo, por ehempel, ta palabra combina, 
por sigui analisa nan den e partinan come + mento y come + do; 
mento ta indica e ehecucion di e accion cu e verbo come ta expresa 
y do ta indica e persona (of animal) cu ta ehecuta e accion cu e verbo 
come ta expresa. 

Cada un di e elementonan di forma cu no por analisa mas aleu (come, 
mento y do) yama morfema. Cada morfema ta e elemento gramatical 
minimo cu tin nificacion. Den e caso di palabra simpel e conceptonan di 
morfema y di palabra ta coincidi, manera ta e caso di e verbo come. 

Tin dos sorto di palabra combina: palabra deriva y palabra componi. 
Palabra deriva ta palabra manera comemento y comedo menciona 
akiriba. Nan ta forma a base di un palabra basico (come) y un otro 
forma (mento; do). E proceso di derivacion di palabra ta sosode a 
base di pegamento di un prefiho of un sufiho na e palabra basico. E 
prefiho ta e forma cu ta pega dilanti di e palabra basico y e sufiho tae 
forma cu ta pega patras di e palabra basico, manera den comemento 
y comedo. 

Ehempel di palabra deriva a base di prefiho ta: contraresta, prehuicio, 
antidemocratico, ilegal, descomposicion, propone etc. Otro ehempel 
di palabra deriva a base di sufiho ta: /egalisa, husgamento, movecion, 
decision, democraticamente, Arubano, Hulandes etc. 

Tin palabra deriva forma cu tanto prefiho como sufiho, por ehempel 
subcategorisa. Y den sub-categor-isa-cion tin te hasta dos sufiho. 
Palabra componi ta palabra cu tin un solo forma y un solo nificacion, 
pero cu ta forma pa dos of mas palabra basico, por ehempel palo di /uz 
of pal luz, forma pa tres palabra basico: palo, di y luz. Otro ehempel 
di palabra componi ta panboyo, pandushi, pegasaya, compolaga, 
lembelansa, bay over, tuma parti (sinonimo di participa) etc. 

Tanto e proceso di derivacion como esun dicomposicion ta pertenece 
na e proceso amplio di formacion di palabra den un lenga. 

2 SUSTANTIVO 


2.1 Definicion 
Sustantivo ta referi na hende, animal of cos concreto of abstracto: 


1. Tin hopi inmigrante aki awendia. 

2. Di unda tur e parhanan ey a bin? 

3. Ta pica cu nan a tira e pal’i kwihi abou. 
4. Nos no por biba sin awa. 

5. Amor y tristesa ta concepto abstracto. 


2.2 Clasificacion 
Tin dos clase di sustantivo: nomber propio y sustantivo comun. 


2.2.1 Nomber propio 
Nomber propio ta indica un entidad individualmente pa 
distinguie di otro entidad di e mesun sorto: 


1. Mi tin hopi tempo sin mira Pedro y Daniel. 
2. Arikok ta un di e seronan mas halto di Aruba. 
3. Cas di Cultura tin un bunita edificio. 


2.2.2 Sustantivo comun 
Sustantivo comun ta denota entidad cu ta comparti rasgo comun: 


mucha, curason, nubia, watapana, boa, planeta, cas, avion, 
idea, filosofia. 


Por distingui diferente clase di sustantivo comun segun nan 
forma of segun nan nificacion. 


2.2.2.1 Subclasificacion segun forma 
Segun nan forma ta distingui: sustantivo simpel, sustantivo 
componi y sustantivo deriva. 


I. Sustantivo simpel 
E sustantivonan aki ta consisti di un palabra so: 


cashi, sapato, curason, strea, siman, periodo, tecnologia, arkitectura, 
simpatia, sociologia, banki, borchi. 


Nota: 

Tin palabra cu e mesun forma cu por funciona como 
sustantivo simpel of como adhetivo manera: ciego, rico, pober, 
hoben, bieu, adulto, adolescente, bobo, santo, sokete. 

Nan funcion gramatical ta bira evidente den e contexto di un 
frase: 


1. E riconan y e pobernan tin un bida hopi diferente (sustantivo). 
2. Hende rico y hende pober tin un bida hopi diferente (adhetivo). 


ll. Sustantivo componi 
Sustantivo componi ta consisti di mas cu un palabra: 


palo di tamarein, awa di wowo, cos di hunga, mucha homber, 
palomba gay, mashin di cose. 


Nota: 
Por lo general sustantivo componi tin e siguiente structura: 
sustantivo + e preposicion di + sustantivo: 


cas di palomba, neishi di maribomba, muhe di bida, palo di 
awa, diario di nabegacion, paña di rouw. 


III. Sustantivo deriva 
Por lo general e sustantivonan aki ta forma cu e sufihonan 
mento, cion, sion, xion, do of dor, idad, edad y encia: 


comemento, sangramento, bistimento, suplamento, dedicacion, 
combersacion, salbacion, frustracion, pretension, comprension, 

conexion, pompado, hungado, trahado(r), gobernador, orador, 
felicidad, trankilidad, scarsedad, bobedad, violencia, presencia. 


Tambe tin sustantivo deriva cu prefiho, manera ab, pre, re, in: 


abnormalidad, absolucion, preseleccion, predestinacion, 
recapacitacion, restructuracion, indecencia, independencia. 


2.2.2.2  Subclasificacion segun nificacion 
Segun nan nificacion ta distingui: sustantivo concreto, sustantivo 
abstracto y sustantivo colectivo. 


I. Sustantivo concreto 
Sustantivo concreto ta referi na entidad concreto: 


hende, bestia, cas, lamunchi, cometa, lama, driguidek, aeroplano, 
huma. 


II. Sustantivo abstracto 
Sustantivo abstracto ta referi na entidad abstracto: 


ciencia, aritmetica, consuelo, angulo, ilusion, les, comprension, 
desesperacion, optimismo. 


III. Sustantivo colectivo 
Sustantivo colectivo ta indica un coleccion di hende, animal of 
cos di e mesun sorto: 


un mancha (di pisca), un bonder (di paña), un cacho (di bacoba), 
un troshi (di druif), un dozijn, un stapel, hende, publico, klas. 


2.3 Plural 
Sustantivo por tin un nificacion plural sin e sufiho nan of cu e sufiho 
nan. 


10 


2.3.1 Sustantivo cu nificacion plural sin e sufiho nan 


No ta uza e sufiho nan ora tin un interpretacion plural den caso cu: 


a. e sustantivo tin un sentido general: 


1. Porco ta gusta come sushi. 
2. Sustantivo ta forma un categoria gramatical. 
3. No ta berdad cu colebra semper ta agresivo. 


b. e sustantivo ta denota un cantidad indetermina: 


1. Pa forma un ehercito mester solda. 

2. Tempo mi tabata mucha mi welo tabata cria galiña, carne 
y cabrito. 

3. Na Aruba tabatin Indjan e tempo aya. 


c. e sustantivo ta combina cu un numeral defini of un numeral indefini: 


1. Bo no ta contento ainda cu bo ta gana tres mil florin? 
2. Ayera nochi nos a mira hopi auto riba caretera. 
3. Tin diferente asunto pa discuti ainda riba agenda. 


2.3.2 Uzo di e sufiho nan pa indica un interpretacion plural 
Ta uza e sufiho nan pa denota un interpretacion plural, 
solamente den algun caso specifico: 

a. ora e sustantivo ta determina pa un articulo defini: 

1. Nos mester discuti e puntonan cu bo a trece padilanti. 

2. Bo a mira e autonan nobo caba? 

3. Unda e muchanan fastioso ta? 


b. ora e sustantivo ta combina cu un pronomber posesivo: 


1. Mi no ta di acuerdo cu su insinuacionnan. 

2. Trece mi cosnan aworaki mes! 
3. Mi ta bay benta tur bo potoshinan afo. 


c. ora e sustantivo ta combina cu un pronomber demostrativo: 


1. Mi no ta gusta e cosnan ey. 
2. Tur e teorianan ey falta algo 
3. E tres edificionan aya ta di Gobierno. 


2.3.3 Sustantivo como apelativo 
Ora un sustantivo ta uza como apelativo cu un nificacion 
plural ta uza tambe e sufiho nan: 


1. Muchanan, boso bin tende! 
2. Damanan, bonbini na e evento aki. 
3. Ma shonnan, ta con boso por bay misa asina bisti? 


2.3.4 Posicion di e sufiho nan den e combinacion: 
sustantivo + adhetivo of adhetivo + sustantivo y den 
sustantivo componi (Mira tambe 3.3 Adhetivo) 


2.3.4.1 Posicion di e sufiho nan cu sustantivo + adhetivo 
Den e combinacion aki e sufiho nan por tin dos posicion: 


1. tras di e sustantivo of 2. tras di e adhetivo 
e casnan grandi, e cas grandinan, 

e flornan bunita, e flor bunitanan, 
nos yiunan chikito, nos yiu chikitonan, 
e barbuletnan cora, e barbulet coranan, 
e streanan famoso. e strea famosonan. 
Nota: 


Ora tin mas cu un adhetivo tras di un sustantivo cu un nificacion 
plural, ta pone e sufiho nan solamente tras di e sustantivo: 

1. Nan a bende e casnan grandi, bunita y barata cu algun stranhero. 


2. Nos no ta kere e noticianan sensacional y provocante di e corant ey. 
3. Pakico nan no a contrata e futbolistanan stranhero excelente ey? 


2.3.4.2 Posicion di e sufiho nan cu adhetivo + sustantivo 
Den e combinacion aki por pone e sufiho nan solamente tras di e 
sustantivo: 


e bunita casnan, e maldito ladronnan, e excelente presentacionnan. 


2.3.4.3 Posicion di e sufiho nan den sustantivo componi 
Ora ta trata di e sustantivonan aki e sufiho nan por tin dos posicion: 


1. tras di e prome componente of 2. tras di e ultimo componente 


e mashinnan di cose, e mashin di cosenan, 
e palonan di tamarein, e pal’ tamareinnan, 
e hendenan muhe, e hende muhenan, 

e palombanan gay. e palomba gaynan. 
2.4 Genero 


Papiamento por lo general no ta haci distincion gramatical entre 
sustantivo masculino y sustantivo femenino. Solamente ora ta trata 
di sustantivo cu ta referi na persona of bestia ta haci un distincion 
semantico. Ta haci e distincion aki cu a. un elemento morfologico of 
b. un elemento lexical. 


2.4.1 Distincion cu un elemento morfologico 
Ora ta trata di persona ta haci den algun caso un distincion 
morfologico - o sea den e sustantivo mes - pa medio di sufiho: 


maestro - maestra, suegro - suegra, director - directora, profesor - 
profesora, actor - actriz, emperador - emperatriz/emperadora. 

2.4.2 Distincion cu un elemento lexical 
a. Den caso cu ta trata di persona ta haci e distincion cu un palabra 
diferente of cu añadicion di un palabra. Ora agrega palabra pa 


haci e distincion ta uza mas tanto e sustantivonan homber y muhe: 


sua - cuña, homber - muhe, omo - tanta, yiu homber - yiu muhe. 


b. Ora ta trata di bestia ta uza tambe palabra diferente of tambe por 
haci e distincion cu e palabranan homber y muhe of cu e 
palabranan macho y embra: 


toro - baca, cabay - yewa, pushi macho (homber) - pushi embra 
(muhe). 


13 


14 


Sh Id VOLLVAVUD Id TVANVIN 


D DÉTENTE. 
d L 


J 10 VOLLVINV YD Id TVONVIN 


3 ADHETIVO 


3.1 Definicion 
Adhetivo ta califica of specifica un sustantivo, pronomber of 
frase: 


1. Barack Obama ta un presidente serio y sincero. 

2. Tur su dos yiu grandinan tin un posicion responsabel den 
gobierno. 

3. E fiesta cu Grupo Cristal a organisa pa su miembronan tabata 
tremendo. 

4. E cas aki ta nobo, pero esaya ta bieu. 

5. Tur auto kibra mester ta hala for di caminda. 


3.2 Clasificacion 
Ta clasifica adhetivo segun forma y segun nificacion. 


3.2.1 Subclasificacion segun forma 
Ta distingui e siguiente tres sortonan di adhetivo: adhetivo 
simpel, adhetivo componi y adhetivo deriva. 


3.2.1.1 Adhetivo simpel 
Adhetivo simpel ta consisti di un solo palabra: 


contento, inteligente, bunita, agresivo, caro, mahos. 


3.2.1.2 Adhetivo componi 
Adhetivo componi ta consisti di mas cu un palabra: 


Antiano Hulandes, pedagogico didactico, logico matematico, 
social democratico. 


3.2.1.3 Adhetivo deriva 
Ta deriva adhetivo di sustantivo, adhetivo y verbo. 


I. Adhetivo deriva di sustantivo: 
nervio - nervioso, cautela - cauteloso, teatro - teatral. 


II. Adhetivo deriva di adhetivo: 
grandi - grandioso, agradabel - desagradabel, chulo - chulastico. 


III. Adhetivo deriva di verbo: 


discuti - discutibel, dal - gedal, yama - yamativo, venga - vengativo. 


Nota 1: 
Tin cierto adhetivo cu tin forma diminutivo: 


e pobercito señora, un pida bolo chikitito, un mucha flakito. 


Nota 2: 
Pa haya e forma plural ta añadi e sufiho nan, sea patras di e 
sustantivo sea patras di e adhetivo: 


Su dos rumannan grandi ta bay biba na Parkietenbos. 
Su dos ruman grandinan ta bay biba na Parkietenbos. 
(Mira tambe 2.3.4. Sustantivo) 


3.2.2 Subclasificacion segun nificacion 
Ta clasifica adhetivo semanticamente a base di: 


a. tamaño y forma visibel: 
edificio halto, muhe gordo, cas grandi. 


b. colo: 
mesa berde, pisca cora, mente preto. 


c. nomber geografico: 
keshi Hulandes, guitara Spaño, sombre Mexicano. 

d. religion: 
pasto catolico, santana protestant, luga santo. 


e. cualidad: 
azeta vegetal, cuminda vegetariano, oro puro. 


f. tempo: 
conferencia anual, entrada mensual, revista semanal. 


g. estado: 
berdura fresco, muhe soltero, situacion deplorabel. 


3.3 Uzo 
Tin dos uzo di adhetivo: uzo atributivo y uzo predicativo. 


3.3.1 Uzo atributivo 

Ora uza un adhetivo atributivamente, e adhetivo ta califica of 
specifica un sustantivo. E adhetivo ta aparece patras di e sustantivo 
of dilanti di e sustantivo. Tambe e mesun adhetivo por tin nificacion 
diferente, si e ta para patras of dilanti di e sustantivo. 


3.3.1.1 Adhetivo patras di sustantivo 
En general ta uza adhetivo patras di un sustantivo: 


1. Philomena Wong a skirbi diferente poesia feminista. 
2. Juancho Irausquin semper tabata tene discurso inspirado. 
3. Hubert (Lio) Booi ta conoci como un homber culto. 


3.3.1.2  Adhetivo dilanti di sustantivo 
Ta uza adhetivo dilanti di sustantivo, ora: 


a. ta specifica e calidad di e sustantivo enfaticamente: 


1. Chef Toribio a traha un dushi sopi pa mi fiesta. 
2. Durante e concierto Mientje su bunita bos a resalta. 

3. E pareha Hassel a traha un tremendo cas na Hofi Santa Lucia. 
b. ta trata di un apelativo: 


1. Reverendo Mgr. Wim Ellis tabata conoci pa su remarcanan 
humoristico. 

2. Apreciabel Señora Solognier ... 

3. Honorabel Miembronan di Parlamento ... 


3.3.1.3  Adhetivo patras of dilanti di sustantivo cu nificacion 
diferente 

Ta uza adhetivo, ora e adhetivo tin nificacion diferente, segun e 

posicion sintactico di e adhetivo: 


1. E señora pober no tin placa pa paga bus (situacion financiero). 
E pober señora ta sufri hopi (duele). 

2. Doctor Moises Da Costa Gomes no tabata un homber grandi 
(estatura). 


Doctor Moises Da Costa Gomes tabata un gran homber (status). 


3. E ta un hende malo (salud). 
E ta un mal hende (caracter). 


Nota 1: 
Adhetivo por tin funcion di sustantivo: 


Na Aruba tin hopi rico cu ta comparti cu e pobernan 
(Mira 2.2.2.1.I Sustantivo Nota). 


Nota 2: 
Papiamento no conoce genero (Mira tambe 2.4 Sustantivo). 
Sinembargo, tin algun adhetivo cu tin forma femenino fia di Spaño: 


Semana Santa, buena fe, Iglesia Catolica, mala suerte. 

Nota 3: 
Fuera di uzo di participio den bos pasivo, ta uza participio tambe 
como adhetivo (Mira tambe 6.6.3 y 6.7 Verbo): 


1. E auto gedal ta na benta. 
2. Amor scondi ta tempo perdi. 


3.3.2 Uzo predicativo 

Ora uza un adhetivo predicativamente, e adhetivo ta califica of 
specifica un sustantivo, pronomber of frase y ta forma parti di un 
predicado nominal. E adhetivo aki ta aparece patras of dilanti di e 
sustantivo, pronomber of frase. 


3.3.2.1 Adhetivo patras di sustantivo, pronomber of frase 
En general ta uza adhetivo patras di e sustantivo, pronomber of 
frase: 


1. Aruba su hendenan ta hospitalario. 
2. Bo no ta mustra dje malo ey. 
2. Loke bo a bisa ta increibel. 


3.3.2.2 Adhetivo dilanti di sustantivo, pronomber of frase 
Ta uza adhetivo dilanti di e sustantivo, pronomber of frase, 

ora ta specifica e calidad di e sustantivo, pronomber of frase 
enfaticamente: 


1. Grandi tabata mi sorpresa ora mi a tende e noticia. 
2. Loco bo ta? 
3. Ta increibel loke bo a bisa. 


3.4 Grado di comparacion 

Por indica diferente grado di intensidad di e cualidad cu e 
adhetivo ta expresa. Ta distingui tres grado: grado positivo, grado 
comparativo y grado superlativo. 

3.4.1 Grado positivo 
Grado positivo ta expresa e cualidad sin encera comparacion: 


1. New York su edificionan ta halto, grandi y impresionante. 

2. Durante examen Malaya a mustra cu e ta un mucha hopi 
inteligente. 

3. E speechnan di defunto Fichi Croes tabata inspirado. 


3.4.2 Grado comparativo 

Grado comparativo ta e grado den cua ta haci comparacion di e 
superioridad, e igualdad of e inferioridad di un entidad respecto otro 
entidad. Ta distingui e siguiente tres gradonan comparativo: grado 
comparativo di superioridad, grado comparativo di igualdad y grado 
comparativo di inferioridad. 


3.4.2.1 Grado comparativo di superioridad 
Pa indica e grado comparativo di superioridad ta uza e adverbio mas 
dilanti di e adhetivo y e cu patras di e adhetivo: 


1. E edificionan halto aki ta mas impresionante cu e edificionan aya. 

2. Shana ta mas inteligente cu su amiga Dolores. 

3. E speechnan di Fichi Croes tabata mas inspirativo cu esunnan di 
otro orador. 


3.4.2.2 Grado comparativo di igualdad 
Pa indica e grado comparativo di igualdad ta uza e adverbio mes 
dilanti di e adhetivo y e conhuncion cu patras di e adhetivo: 


1. Shana ta mes inteligente cu Malaya. 
2. Roxana su auto ta mes bunita cu esun di mi. 
3. E diploma di Juan ta mes importante cu esun di su subrina. 


3.4.2.3 Grado comparativo di inferioridad 
Pa indica e grado comparativo di inferioridad ta uza e adverbio 
menos dilanti di e adhetivo y e conhuncion cu patras di e adhetivo: 

1. Isabelle ta menos inteligente cu Malaya. 

2. Su auto ta menos bunita cu e Buick ey. 

3. E otro speechnan tabata menos inspirativo cu esunnan di Fichi 
Croes. 


3.4.3 Grado superlativo 

Grado superlativo ta expresa e grado maximo di un cualidad. 
Ta distingui dos sorto di grado superlativo: superlativo relativo y 
superlativo absoluto. 


3.4.3.1 Grado superlativo relativo 

Grado superlativo relativo ta expresa e grado mas halto di e 
cualidad di un identidad relaciona cu e totalidad di identidad similar. 
E grado superlativo relativo tin dos forma: 

1. Articulo defini e + sustantivo + adverbio mas + adhetivo: 


Ergilio Hato tabata e keeper mas popular den Caribe. 
2. Pronomber esun + adverbio mas + adhetivo: 
E politico ey ta esun mas popular di su partido. 


Nota: 
Tambe sa uza di dilanti di mas, loke no ta necesario. 


3.4.3.2 Grado superlativo absoluto 

Grado superlativo absoluto ta expresa un grado halto di un cualidad 
sin compara explicitamente. Ta forma grado superlativo absoluto na 
tres manera: 


1. cue adverbionan masha, hopi y sumamente dilanti di e adhetivo: 
masha contento, hopi preocupa, sumamente grandi. 


2. añadiendo e sufiho isimo: baratisimo, carisimo, rikisimo, 
grandisimo, malisimo, altisimo, tantisimo. 

3. pegando e prefiho super na e adhetivo: superbon, superdelicado, 


superresponsabel, supergrandi, superinteligente. 


Nota: 


Tin algun grado di comparacion cu tin un forma iregular: 


























positivo comparativo superlativo relativo 
grandi mayo(r) maximo 

chikito menor minimo 

bon miho mas miho/optimo 
malo pio pesimo/malisimo 

4 ARTICULO 


4.1 Definicion 
Articulo ta precede un sustantivo of palabra sustantiva pa indica cu e 
sustantivo of e palabra sustantiva ta defini of indefini: 


1. Mi no ke e pida chikito, mi ke e grandi. 

2. Tur diadomingo Richard ta dal un bon balia na Baranca di Yerba. 

3. E situacion financiero di Aruba actualmente no ta cos di canta 
macamba. 

4. Hopi empleado publico a welga pa e asina yama indexering. 

5. Madushi a dal un drumi di otro mundo. 





Nota: 
Entre e articulo y e sustantivo por tin otro palabra (Mira frase 2 y 4). 


4.2 Clasificacion y uzo 

Ta distingui dos subcategoria di articulo: 
1. articulo defini: e 

2. articulo indefini: un 


4.2.1 Articulo defini 
Ta uza articulo defini pa referi na un ser of un cos determina cu ta 
conoci pa esnan cu ta comunicando cu otro: 


1. E anhelo di Romeo y Julieta pa otro tabata un cos di mata. 
2. San Francisco di Asissi ta conoci como e santo di bestia. 
3. E prome examen pa Papiamento Grado 2 tabata na januari 2006. 


4.2.1.1 Ausencia di articulo defini 
No ta uza articulo defini dilanti di e sustantivo: 


a. ora e sustantivo ta referi na un persona of na un obheto di cua ta 
un so tin: 

Papa di Roma a bishita Antia Hulandes na aña 1991. 


Solo so ta sali pornada pa tur hende. 
Dios a crea shelo y tera. 


. ora e sustantivo ta referi na algo abstracto: 


Miedo ta trece inseguridad. 
Husticia lo vence den un estado di derecho. 
Amor incondicional ta un balor grandi. 


. ora e sustantivo ta referi na likido: 


Esun cu yega prome ta bebe awa limpi. 
No ta bon pa bebe refresco tur dia. 
Tur hende tin sanger den nan curpa. 





. Ora ta uza un sustantivo den sentido general: 


Hende mester muri un dia. 
Tempo ta oro. 
Politica ta e arte pa yega na gobernacion. 


. Ora ta trata di un sustantivo generico: 


Boa ta gusta come parha. 
Pampuna no ta pari calbas. 
Mi ta convenci cu cancer ta curabel. 





. Ora ta trata di un nomber propio: 


. Tur diabierna anochi Rancho Monte Blanco ta cancan di hende. 
FARPA a presenta na Cas di Cultura e festival teatral FESTESECO. 


Antes nos tabata bay matinee na Teatro Rialto. 

Nota: 
Ora ta trata di nomber propio determina, ta uza articulo defini su dilanti: 


E Aruba di awendia no ta e Aruba di antes. 








4.2.2 Articulo indefini 
Ta uza articulo indefini pa: 


a. referi na un ser of un cos no determina y cu no ta conoci pa e 
papiado y e scuchado of pa e scuchado so: 


. Melica a cumpra un nechi shimis na Coqueta Boutique. 
. Rafael tin un admiracion profundo pa su ruman Roxana. 
. E pober homber ta pasando den un situacion doloroso. 


GON 


b. expresa un cualidad of caracteristica conoci di un persona, stad, 
luga: 


. E homber ta net un Don Juan. 
. Pa loke ta trafico, Buenos Aires ta birando poco poco un Paris. 
. Un Trocadero di antes ta haci falta na Aruba. 





WIN A 


Nota: 
Papiamento no conoce genero. Sinembargo, tin algun caso cu ta 
uza articulo defini Spafio: 


1. Lo mas importante ta pa bo ta responsabel den bida. 
2. La Reina ta na cabes di Reino Hulandes. 
3. Asina e yambo cuminsa herbe, mester lel'e al instante. 


Tin biaha ta uza lo como parti di pronomber relativo tambe. Lo ta un 
articulo neutro: 


1. E casa semper ta haci locual su pareha ta desea. 


2. E sindicato a keda contento cu loke e director di e empresa a ofrece. 


25 


26 


Sh Id VOLLVAVUD Id TVANVIN 


D DÉTENTE. 
A 277 


J 10 VOILVNY YD Id TVONVIN 


5 ADVERBIO 


5.1 Definicion 


Un adverbio ta califica of determina nificacion di un verbo, un 
adhetivo, un numeral, un otro adverbio of henter un frase: 


1. E hungado ta core pocopoco. 

2. E fiesta tabata masha ameno. 

3. Roy tin casi shen florin. 

4. Tinchi ta come demasiado golos. 


5. Talbes awa lo cay mañan. 


5.2 Clasificacion 

Ta clasifica adverbio den subcategoria segun nan nificacion. A 
base di esaki tin e siguiente subcategorianan di adverbio: di luga, 
di tempo, di modo, di cantidad, di frecuencia, di pregunta, di duda, 
di grado, di afirmacion, di negacion y di modalidad. Na cada un di e 
subcategorianan ta duna algun ehempel. 


5.2.1 Adverbio di luga 
Adverbio di luga ta specifica e luga na unda of e direccion den cual 
loke e predicado ta expresa ta sosode: 


abou, aden, afo, aki, ariba, atras, aya, cerca, dilanti, ey, leu, pabou, 
paden, pafo, pariba, patras, padilanti: 


1. Cu speed di jet el a sali bay pafo. 
2. Aki su ruman mayo ta biba. 
3. Compara cu abo, ami ta biba cerca. 


Ta uza akinan, eynan y ayanan pa enfatisa e adverbio. 


Nota: 
Tin hablante di Papiamento cu ta enfatisa e adverbionan di luga 

aki di mas, uzando e sufiho nan dobel, p.e. akinannan. Esaki no ta 
corecto. 


5.2.2 Adverbio di tempo 
Adverbio di tempo ta specifica e momento cu of e periodo den cual 
loke e predicado ta expresa ta sosode: 


ainda, antes, awe, awo, awor, ayera, ayera merdia, ayera atardi, 
caba, despues, hamas, laat, mainta, mañan, nunca, prome, 
tempran, ya, ya caba: 


1. Ainda e no tin fin di yega. 
2. Awe e ta sali pa Corsou. 
3. Mañan nos ta bay pasa dia cerca Madushi. 


5.2.3 Adverbio di modo 
Adverbio di modo ta indica con ta efectua e accion expresa den e 
predicado: 


apenas, asina, bon, lihe, malo, miho, pio, pocopoco, solamente: 


1. Ta con bo por skirbi asina lihe? 
2. E ta core auto malo, pero su ruman ta core pio. 
3. Chido semper ta come pocopoco, sin niun pura. 


5.2.4 Adverbio di cantidad 
Adverbio di cantidad ta cuantifica loke e predicado (verbal) ta 
expresa: 


basta, demasiado, hopi, mas, masha, menos, mucho, nada, poco, tur: 


1. Sergio, bo a come basta? 
2. Den construccion e obreronan ta traha hopi den solo. 
3. Finalmente e detenido no por a wanta mas y el a basha abou. 

5.2.5 Adverbio di frecuencia 
Adverbio di frecuencia ta specifica con frecuente loke e predicado ta 
expresa, ta sosode: 


atrobe, frecuentemente, generalmente, regularmente: 


1. Atrobe el a logra huy for di K.I.A. 
2. Generalmente ora cu mi mir’e, mi ta corda su mama. 
3. Frecuentemente e comerciante ta biaha bay Rusia. 


5.2.6 Adverbio di pregunta 
Adverbio di pregunta ta introduci un frase di pregunta cu tin como 
contesta un complemento adverbial: 


con, cuanto, dicon, (na) unda, pakico, pasikico: 


1. Con bo a drecha e heri strica? 
2. (Na) unda bo a pone mi paña di fiesta? 
3. Pakico semper hubentud mester ta baldadi? 


5.2.7 Adverbio di duda 
Adverbio di duda ta expresa un duda respecto loke e frase ta 
denota: 


acaso, kisas, podise, talbes: 


1. Acaso e no a papia berdad? 
2. Kisas Bill Gates lo bini Aruba diasabra awo. 
3. Podise R.C.A. lo tin di bolbe hunga contra Dakota. 


5.2.8 Adverbio di grado 
Adverbio di grado ta intensifica nificacion di e adhetivo (den e 
predicado nominal): 


asina, basta, completamente, demasiado, mas, masha, nada, 


parcialmente, poco: 

1. Na Siberia sa ta demasiado friu den winter. 
2. E cas di Edwin ta mas grandi cu esun di bo. 
3. Amanda ta un mucha muhe masha bunita. 


5.2.9 Adverbio di afirmacion 
Adverbio di afirmacion ta afirma loke henter e frase of parti di e frase 
ta denota: 


efectivamente, indudablemente, si, sigur, tambe: 


1. Indudablemente Maritza lo slaag pa su examen. 
2. Milly si a come tur su cuminda. 
3. Mi ta pusta cu Anchi lo balia cu mi sigur. 


5.2.10 Adverbio di negacion 
Adverbio di negacion ta nenga loke henter e frase of parti di e frase 
ta denota: 


hamas, nada, ni, no, nunca, tampoco: 


1. Milly no a come tur su cuminda. 
2. Mi ta pusta cu Anchi lo no balia cu mi tampoco. 
3. Nunca mi no sa haci nada den fin di siman. 


Nota: 

Un fenomeno tipico di Papiamento ta negacion dobel. Den 

tal caso nos ta haya e adverbio di negacion no hunto cu otro 
adverbio di negacion. 

Si e otro adverbio ta despues di e predicado, anto e adverbio no 
mester compañ'e obligatoriamente: Mi no a come carni di cabay 
nunca. 

Si e otro adverbio ta prome cu e predicado — mayoria di biaha na 
cuminsamento di e frase — anto e uzo di e adverbio no ta opcional: 
Nunca mi no a come carni di cabay./Nunca mi a come carni di 
cabay. 

5.2.11 Adverbio di modalidad 
Generalmente adverbio di modalidad ta referi na henter e frase; nan 
ta trece un opinion of huicio di e hablante tocante loke e ta expresa: 


casualmente, indiscutiblemente, posiblemente, probablemente: 


1. Casualmente mi tin placa na banco ainda. 
2. Posiblemente Ministro Leo lo tin di biaha pa Hulanda. 
3. Probablemente e conferencia lo no sigui pa falta di interes. 


Nota: 
Tin adverbio cu ta cay bou di diferente subcategoria, por ehempel 
demasiado, cu por ta adverbio di grado y adverbio di cantidad. 


5.3 Forma 

Tambe ta clasifica adverbio segun e forma. Tin adverbio cu forma 
simpel: awe, mañan, cu forma componi: antayera, aworey, deriva y 
cu forma compleho, esta expresion adverbial: di ningun manera, de 
bes en cuando. Un forma deriva hopi frecuente ta esun di adverbio 
cu ta caba cu e sufiho mente. 


5.3.1 Adverbio y adhetivo 
Adverbio tin un relacion estrecho cu adhetivo, den e sentido cu tin: 


1. adverbio deriva di adhetivo; 
2. adverbio cu forma di adhetivo; 
3. adverbio cu grado di comparacion. 


5.3.1.1 Adverbio deriva di adhetivo 

Ta deriva adverbio di adhetivo uzando e sufiho mente. Den 
derivacion tin e siguiente clasenan: 

I. Adverbio deriva di adhetivo cu ta caba cu vocal. 

II. Adverbio deriva di adhetivo cu ta caba cu consonante. 
III. Adverbio cu derivacion iregular. 

Nota: 
No por deriva adverbio di tur adhetivo. 


I. Adverbio deriva di adhetivo ta caba cu vocal 
a. Sie adhetivo ta caba cu vocal e, ta pega mente directamente su 
tras: 


Adhetivo Adverbio 
independiente independientemente 
unanime unanimemente 


Nota: 

Den caso di unanimemente sa tende tambe e variante 
unanimamente, loke ta un derivacion diferente for di esun regular. Ta 
recomenda pa uza e derivacion regular, esta unanimemente. 


b. Si e adhetivo ta caba cu vocal o, ta cambia e vocal aki pa a y ta 
pega mente su tras: 


Adhetivo Adverbio 
corecto corectamente 
logico logicamente 


TI. Adverbio deriva di adhetivo cu ta caba cu consonante 
a. Si e adhetivo ta caba cu consonante / of consonante z, ta pega 
mente directamente su tras: 


Adhetivo Adverbio 
cordial cordialmente 
eficaz eficazmente 


b. Si e adhetivo ta caba cu bel, ta cambia e sufiho aki pa ble y ta 
pega mente su tras: 

Adhetivo Adverbio 
considerabel considerablemente 
lamentabel lamentablemente 


III. Adverbio cu derivacion iregular 
E siguiente adhetivonan tin derivacion iregular: 


Adhetivo Adverbio 

sokete soketamente 

grandi grandemente 

sigur siguramente (tambe seguramente) 
trankil trankilamente 


Mescos nos por bisa di lastimamente, cu ta un forma propio di 
Papiamento, siendo un derivacion di e sustantivo /astima y no di un 
adhetivo. 


Nota: 

Por splica cu hopi di e cambionan menciona mas ariba ta bin door di 
influencia di Spaño. Posiblemente Papiamento a tuma hopi adverbio 
cu mente directamente for di Spano, sin tene cuenta cu derivacion. 
Pero e proceso di derivacion ta existi internamente den nos idioma 
tambe, por ehempel den e caso di /astimamente. 


5.3.1.2 Adverbio cu forma di adhetivo 
Frecuentemente ta uza adhetivo como adverbio: 


barata, bunita, caro, duro, feliz, lihe, mahos, moli, pocopoco. 


Adhetivo Adverbio 
1. Mi ruman tin un cas bunita. Mi ruman a verf su cas bunita. 
2. Nan ta un pareha feliz. E pareha ey ta biba feliz cu otro. 


3. Un atleta semper ta lihe. E atletanan ta core masha lihe. 

Nota 1: 
No por specifica exactamente cua ta e adverbionan cu tin forma di 
adhetivo. 


Nota 2: 

Tin adverbio cu tin tanto e forma di adhetivo como e forma deriva, 
por ehempel den frase 2 por bisa tambe E pareha ey ta biba 
felizmente cu otro. 


5.3.1.3 Adverbio cu grado di comparacion 

Adverbio ta admiti gradacion, pa medio di e adverbionan di grado: 
hopi, mas, menos, mes. Generalmente adverbio tin grado di 
comparacion regular, pero e adverbionan cu forma di adhetivo bon y 
malo ta tanto regular como iregular (Mira tambe 3.4 Grado 

di comparacion): 


1. E tereno na Sabana Basora ta keda masha abou, pero esun na 
Pos Chikito ta keda mas abou ainda. 

2. Tin docente ta splica nan materia mas cla cu otro docente. 

3. Ayera nochi e baby a drumi hopi miho cu antayera nochi. 


Nota: 
No ta tur adverbio tin grado di comparacion. 


§.3.2 Expresion adverbial 
Expresion adverbial ta un combinacion di palabra cu ta funciona 
como adverbio: 


aki poco dia, ki aña, ki dia, ki ora, mas lihe posibel, paden, 
padilanti, pafo, pakico, patras, pocopoco, podise, por ta, tin biaha. 


5.4 Adverbio y pronomber demostrativo 

Adverbio tin relacion cu pronomber demostrativo tambe, den e 
sentido cu pa forma pronomber demostrativo ta haci uzo di e articulo 
defini e hunto cu e adverbionan di luga aki, ey of aya (Mira 7.2.5 
Pronomber demostrativo). 

6 VERBO 


6.1 Definicion 
Verbo ta expresa accion, proceso of estado di hende, animal of cos: 


1. Braulio a tira e papel den bari di sushi. 

2. E cacho tabata come su cuminda cu smaak. 

3. E baby ta drumi tur ora. 

4. Siria a keda babuca, ora mi a conta loke a pasa. 
5. E camisa cu Benchi a regala Fanchi ta bunita. 


Nota: 
E palabranan fa, tabata, a, lo, lo ta, lo tabata y lo a, cu ta antecede e 
verbo den un frase, yama particula (Mira 6.3 Tempo y aspecto). 


6.2 Clasificacion 
Ta distingui dos subcategoria di verbo: verbo independiente y verbo 
dependiente. 


6.2.1 Verbo independiente 

Verbo independiente ta verbo cu ta para riba nan mes. Nan no tin 
mester di otro verbo pa nan por funciona den frase. Ta distingui 
dos subcategoria di verbo independiente: verbo transitivo y verbo 
intransitivo. Fuera di e subcategorisacion aki, por subcategorisa 
verbo como personal of impersonal. Y tambe tin verbo reflexivo. 


6.2.1.1 Verbo transitivo 
Verbo transitivo ta verbo cu ta denota un accion cu ta exigi un 
obheto directo: 


1. Ayera mi a cumpra un bunita camisa. 


2. Dorothy ta skirbi su mama un carta. 
3. E cacho ta come hopi carni cu weso. 

6.2.1.2 Verbo intransitivo 

Verbo intransitivo ta verbo cu ta denota un accion cu no ta exigi un 
obheto directo. Tambe un verbo intransitivo ta denota un proceso of 
e estado di un hende, animal of cos: 


1. Benchi ta cana un ora tur dia pa tene e curpa den condicion. 


2. Harold ta drumi hopi den dia, pasobra semper e tin warda anochi. 


3. E leon tabata sinta trankil den su haula. 


Nota: 

Tin verbo, cu dependiendo di e uzo por ta transitivo of intransitivo. 
Por ehempel, e verbo baña ta intransitivo den Emilio semper ta 
baña mainta, pero transitivo den Emilio ta bahia su cacho mainta. 


6.2.1.3 Verbo personal 

Verbo personal ta verbo cu tin hunto cu nan e suheto cu ta ehecuta 
e accion cu nan ta expresa. Verbo transitivo semper ta verbo 
personal. Verbo intransitivo por ta personal of impersonal: 


1. Lolita tabata bende pinda na Lago Sport Park. 
2. Francisco ta lesa buki tur dia. 
3. E cacho ta coy e bala cu su boca. 





Nota: 
Na 6.2.1.2 por mira ehempel di verbo intransitivo personal. 


6.2.1.4 Verbo impersonal 
Verbo impersonal ta verbo sin suheto. Verbo impersonal semper ta 
intransitivo: 


1. Na Noordpool semper ta haci friu. 
2. Na Bogota sa bira scur diripiente. 
3. Band'i dump semper ta hole stinki. 

6.2.1.5 Verbo reflexivo 

Verbo reflexivo ta verbo cu tin e mesun ser como suheto y obheto 

directo alabes. 

a. Tin verbo cu semper ta reflexivo, manera comporta (bo); imagina 
(bo): 


1. Corda bon, ora bo bay dilant'i hues, comporta bo! 
2. Swinda no por a imagin’e cu Feito no a hiba ijscream p'e. 


b. Tin verbo cu por haci reflexivo, door di uza un pronomber of otro 
forma reflexivo (Mira 7.2.3 Pronomber reflexivo): 


1. Tulio a hay’e den problema na scol. 
2. Ta cone por a mata su curpa asin'ey? 
3. Norma a corta su mes cu un cuchiu. 


6.2.2 Verbo dependiente 

Verbo dependiente ta verbo cu no por para riba nan mes. Nan tin 
mester di un verbo independiente of otro categoria di palabra pa 
nan por funciona den frase. Ta distingui dos subcategoria di verbo 
dependiente: verbo auxiliar y verbo copulativo. 


6.2.2.1 Verbo auxiliar 

Verbo auxiliar ta verbo cu ta yuda complementa nificacion di verbo 
independiente. Ta distingui dos subcategoria di verbo auxiliar: verbo 
auxiliar di modalidad (of verbo modal) y verbo auxiliar pasivo. 


I. Verbo auxiliar di modalidad (Verbo modal) 

Verbo modal ta verbo cu ta uza hunto cu un verbo independiente. Ta 
uza como verbo modal: gusta, kier, mag (di), mester, por, sa, tin cu/ 
tin di: 


1. Ito gusta balia unda cu ta. 
2. Mi kier a puntra señora si señora tin placa larga. 
3. E ambiente ta tremendo, pero awor si mi tin di bay cas. 

Nota: 
Tin otro verbo cu por uza como verbo modal, por ehempel sigui, 
cuminsa, caba di etc. 


II. Verbo auxiliar pasivo 

Verbo auxiliar pasivo ta verbo cu ta uza pa haci di un frase activo un 
frase pasivo. Pa construi un frase pasivo ta haci uzo di e verbo auxiliar 
pasivo hunto cu e participio di e verbo independiente. E verbonan 
auxiliar pasivo ta: wordo y ser. Tambe sa uza keda como verbo auxiliar 
pasivo. (Mira tambe 6.6.3 Participio y 6.7 Bos activo y bos pasivo): 


1. Candido a wordo castiga pa su mal comportacion. 
2. Hende muhe ta ser maltrata continuamente. 
3. E trabou a keda conclui manera palabra. 





Nota 1: 

Aunke por intercambia ser y wordo, nos no por haci e mesun cos cu 
keda. No semper por remplasa ser of wordo pa keda. E uzo di keda 
den un frase pasivo ta implica un accion finalisa. 


6.2.2.2 Verbo copulativo 

Verbo copulativo ta verbo cu ta uza hunto cu sustantivo, adhetivo, 
pronomber of frase pa forma predicado nominal. Ta uza como verbo 
copulativo: bira, keda, mustra, parce, sinti, ta y yama: 


1. Semper ruman di Toni kier a bira polis. 
2. Ta logico cu cada pais tin un gobierno. 
3. E morochonan parce otro hopi. 


4. Esaki ta e camisa cu mi a trece pa bo. 


Nota 1: 

A base di e descripcion haci den e diferente paragrafnan, por ripara 
cu tin varios verbo cu por tin diferente funcion den frase. Asina, por 
ehempel, e verbo keda por ta independiente, verbo auxiliar modal, 
verbo auxiliar pasivo of verbo copulativo, dependiendo di e frase 
den cua e ta aparece. 

Nota 2: 

Ora uza yama como verbo copulativo, semper un nomber propio 
ta siguie. E ora ey e ta iregular, no ta uza e particula ta: Mi ruman 
yama Alfredo. Ora uza e particula ta, e verbo yama ta verbo 
independiente: Mi ruman ta yama mi tur dia na telefon. 


Nota 3: 

Awendia tin e tendencia di uza e pronomber personal e 
incorectamente como suheto di e construccionnan aki: *E ta logico 
cu cada pais tin un gobierno. Esaki ta incorecto, pasobra ta trata di 
un construccion cu tin frase cu ta sigui como suheto caba, e mester 
ta manera e ta aparece den ehempel 2. 


6.2.3 Verbo iregular 

Verbo iregular ta verbo cu no ta sigui e reglanan di e idioma. E 
verbonan ¡regular den Papiamento ta: a. verbo cu no ta uza e 
particula fa, b. verbo cu ta uza e particula fa na un forma iregular y 
c. verbo cu ta uza e particula a na un forma iregular. Nan cantidad ta 
limita. 


6.2.3.1 Verbo sin uzo di e particula ta 
E verbonan conoce, ke/kier, mag (di), mester (di), por, sa(bi), ta y 
tin(i) no ta uza e particula fa: 


1. Mi tata no conoce nos bisiña nobo. 
2. Semper bo kier haci loke bo ta haya ta bon. 
3. Mañan nos docente mester asisti na un conferencia. 


6.2.3.2 Verbo cu uzo iregular di e particula ta 
E verbonan bal, costa, debe, falta, gusta, merece, nifica, parce y 
stima nos ta uza tanto cu e particula fa como sin e particula: 


1. Tinchi (ta) debe seguro monton di placa. 
2. Un bon conseho (ta) bal mas cu cualke regalo. 
3. Mucha (ta) gusta core den un espacio grandi. 

Nota: 
E verbo falta tin nificacion diferente ora uz’e cu of sin e particula fa. 
Ademas su entonacion ta diferente den cada caso: 


1. E ta falta [fal-ta] su mayornan cu frecuencia. 
2. Mi falta [‘fal-ta] tres florin pa mi por cumpra e entrada. 


6.2.3.3 Verbo cu uzo iregular di e particula a 
E verbonan kier, mester y por ta uza e particula a patras di nan y no 
dilanti, manera ta e regla: 


1. E polis kier a duna e motociclista un boet. 
2. Mirto mester a bay Corsou diripiente. 
3. Con cu mi a purba, mi no por a resolve e crucigrama. 


6.3 Tempo y aspecto 

Tempo verbal ta indica na cua momento e fenomeno cu e verbo ta 
expresa ta tuma luga, mira for di e momento cu e papiado ta papia: 
a. prome cu e papiado papia (anterioridad), b. na e mesun momento 
cu e papiado ta papia (simultaneidad) of c. despues cu e papiado 
papia (posterioridad). 


Consecuentemente, tin tres tempo verbal: 
a. tempo pasado: ta situa e fenomeno cu e verbo ta expresa den un 
tempo anterior na e momento cu e papiado ta papia: 


1. Mi a mira Tico ayera tardi. 
2. Mi tabata mira con Ingrid tabata balia un wals. 


b. tempo presente: ta situa e fenomeno cu e verbo ta expresa den 
un tempo simultaneo na e momento cu e papiado ta papia: 


3. Tulio ta come un mochi di pisca. 

c. tempo futuro: ta situa e fenomeno cu e verbo ta expresa den un 
tempo posterior na e momento cu e papiado ta papia: 


4. Mañan Eddy lo bay New York. 


Aspecto verbal ta señala e manera cu e papiado ta concebi 
realisacion di e fenomeno cu e verbo ta expresa: si el a termina 
completamente of si e ta den desaroyo. 


Tin dos aspecto verbal: 
a. aspecto perfectivo: ta mustra cu loke e verbo ta expresa a 
termina completamente: 


1. Mi a mira Tico ayera tardi. 


b. aspecto imperfectivo: ta mustra cu loke e verbo ta expresa ta den 
desaroyo: 


2. Mi tabata mira con Ingrid tabata balia un wals. 
3. Tulio ta come un mochi di pisca. 
4. Mañan Eddy lo bay New York. 


Na Papiamento particula ta indica tanto tempo verbal como aspecto 
verbal. 


pasado presente futuro 
e Aspecto 


perfectivo | 


ee Lei 


Fuera di aspecto perfectivo y imperfectivo, particula por indica 
tambe aspecto habitual, aspecto historico, aspecto atemporal y otro 
aspecto mas. 

6.3.1 Particula di tempo/aspecto 
E particulanan di tempo/aspecto ta: 

1. Simpel: a — tabata — ta — lo 

2. Componi: lo a — lo tabata — lo ta 


6.3.1.1 Particula simpel 
Particula a 
E particula aki ta denota tempo pasado y aspecto perfectivo: 


1. Su ruman a traha na hotel. 
2. Ayera el a cumpra un auto. 
3. Na aña 1492 Colon a yega America. 





Particula tabata 
E particula aki ta denota tempo pasado y aspecto imperfectivo: 


1. Su ruman tabata traha na hotel, dia e accidente a tuma luga. 
2. Mientras cu Olivia tabata studia, su ruman tabata anda sin rumbo 
fiho. 








Tambe e particula aki ta denota aspecto habitual: 


3. Tur aña Amanta tabata bay Merca, awor no mas. 
4. Tempo di Lago e Arubianonan tabata gana bon cen. 


Particula ta 
E particula aki ta denota tempo presente y aspecto imperfectivo: 


1. Olivia ta studia y su ruman ta chapi cura. 





E particula aki ta denota tambe tempo presente y aspecto habitual: 


2. Roy ta bende cas. 
3. Ronny ta huma hopi. 
4. Elvia ta balia bon. 

Tambe e particula aki ta denota tempo presente y aspecto historico: 
5. Na aña 1924 Lago ta establece na Aruba. 


Ademas e particula aki ta denota tempo futuro y aspecto 
imperfectivo: 


6. Mafian su ruman ta biaha pa Corsou. 





Y tambe ta uza e particula fa pa expresa un accion, proceso of 
estado atemporal, esta cu no ta mara na tempo: 


7. Tera ta drey rond di su as na mes momento cu e ta drey rond di 
Solo. 


Particula /o 
E particula aki ta denota tempo futuro y aspecto imperfectivo: 


1. Notario lo bende tur e casnan na findishi. 

2. Audrey lo percura pa nos haya bon atencion. 

3. Tera lo sigui deteriora si hende no tene cuenta cu medio 
ambiente. 





Nota: 
Fuera di loke a bisa anteriormente di futuro imperfectivo, tambe por 
forma futuro imperfectivo cu e expresion verbal fa bay: 


Notario ta bay bende tur e casnan na findishi. 





6.3.1.2 Particula componi 

E uzo di e particulanan componi tin dos modalidad: 

1. den relacion cu uzo di otro particula den frase componi, hopi 
biaha pa expresa condicion; 

2. den frase simpel of componi pa expresa deseo, duda, cortesia, 
apreciacion, posibilidad, probabilidad etc. 

Particula /o a 

1. Si mi ruman no a stroba mi, lo mi a caba caba. 

2. Pa ora bo yega, ya lo mi a come caba. 

3. Lo bo por a pasa mi e forki grandi? 

Particula /o tabata 

1. E lo tabata traha, si su ruman no a bin busc'e. 

2. Lo mi tabata lesa, ora el a bati na porta. 

3. E flus aki lo tabata costa menos placa dos aña pasa. 


Particula /o ta 


1. Lo mi ta trahando, ora bo yega cas cerca mi. 
2. Lo e ta studia na Merca, pero mi n’ ta sigur. 





3. Ora bo pasa riba caminda grandi, Juancho lo ta cana bay ariba. 


6.4 Modo 

Modo verbal ta expresa e actitud cu e papiado ta tuma relaciona 
cu loke e verbo ta enuncia y su intencion ora e bis'e: duda, deseo, 
afirmacion, mandato, alegria, sorpresa, speransa etc. E modo cu 
mas ta sobresali den Papiamento ta imperativo, pero tambe tin 
modo subhuntivo y indicativo. 


6.4.1 Imperativo 


Imperativo ta e modo verbal cu ta uza pa expresa deseo, peticion of 


mandato directamente, esta sin depende di otro frase. 


6.4.1.1 Formacion 

Ta forma imperativo di e siguiente manera: 

1. Door di cambio di tono. 

Cambio di tono ta tuma luga solamente cu verbo di dos silaba cu 
den infinitivo tin tono abou na e prome silaba y tono halto na e 
delaster silaba, sigui pa un pausa: 

come [‘ko-mé] > Come! ['k0-me]; bebe [‘be-bé] > Bebe! ['be-be]; 
sinta [‘sin-ta] > Sinta! [‘stn-ta]. 


Nota: 
Si no ta sigui un pausa, no tin cambio di tono: 


Côme bo cuminda! Bébe bo lechi! Bin(i) cerca mi! Tecla, tréce un 
pan pa mi! 


2. Door di uza e verbo /aga. 
Laga mi bisa bo cuant'or tin! Laga nos bay/ban cas! 


6.4.1.2 Imperativo iregular 
Tin algun forma iregular di Imperativo. Esakinan ta: 
bay — ban (nos); ta — ser of sea; tin — tene. 


6.4.2 Subhuntivo y indicativo 

Subhuntivo ta e modo verbal cu ta uza pa expresa deseo, creencia 
of duda den un frase subordina. Generalmente, den Papiamento, 
ora e frase subordina ta den presente ta omiti e particula di tempo/ 
aspecto fa: 


1. Telma kier pa Audrey cushina awe. 
2. Semper mi ta desea pa e studiantenan yega na tempo. 
3. E mama tabata ansioso pa su yiu (a) slaag pa su examen. 





Indicativo ta e modo verbal cu ta uza generalmente pa referi na 
suceso of echo real. 

Cualke ehempel di frase cu no ta imperativo of subhuntivo ta den 
forma indicativo. 


6.5 Verbo serial 
Verbo serial ta un serie di verbo cu ta sigui otro den un frase, cu un 
solo particula y cu un solo suheto. Semper e prome verbo di e serie 

tin e suheto y ta haya e particula: 


. Lulu ta sinta lesa den porch tur mainta. 

. Chico a drenta camber, coy un buki, sali bay. 

. Diripiente e mucha a lanta bula for di su stoel. 

. Mi mama a lora un pan, duna mi e, manda mi bay scol. 

. Prome el a cana discuti cu su yiu y djey el a bras'e, sunch'e. 

6.5.1 Subcategoria di verbo serial 

Tin dos sorto di verbo serial: verbo serial simultaneo y verbo serial 
consecutivo. 

Verbo serial simultaneo ta expresa diferente accion y/of proceso 

na e mesun momento. E accionnan y/of e procesonan ta sosode 
comosifuera nan ta hinca den otro. 

Den ehempel 1, 3 y 5 akiriba tin ehempel di e fenomeno aki. 

Verbo serial consecutivo ta expresa diferente accion cu ta sigui otro. 
E accionnan ta sosode un tras di otro. 

Den ehempel 2 y 4 akiriba tin ehempel di e fenomeno aki. 


Nota: 

Tin biaha ta dificil pa stipula si un verbo serial ta simultaneo of si e ta 
consecutivo. Asina, por ehempel, sali bay na frase 2, lanta bula na 

frase 3 y bras’e, sunch’e na frase 5 por presenta duda of confusion 

si nan ta simultaneo of consecutivo. 


6.6 Forma di verbo 
Papiamento tin tres forma verbal. E formanan aki ta infinitivo, 
gerundio y participio. 


6.6.1. Infinitivo 

Infinitivo ta e forma cu ta duna nomber di loke e verbo ta expresa. E 
forma aki ta esun cu ta uza hunto cu e particula pa forma predicado: 
tuma, come, pidi, fango, pupu, dal, por, stop, verf etc. 
Generalmente ora uza infinitivo pafo di e predicado e ta suheto of 

parti di e suheto di e frase: 


1. Come fa necesario pa sigui na bida. 
2. Huma ta masha dañino pa salud. 
3. Haci deporte ta tene e curpa den condicion. 


6.6.2 Gerundio 
Gerundio ta e forma di verbo cu ta expresa un accion of un proceso 
den progreso: 


1. Cada dia nos ta perdiendo mas placa pa via di inflacion. 
2. Ora mi a yega su cas, e tabata comiendo. 
3. No habri e cranchi, mi ta labando paña! 


Nota: 
Por uza e forma infinitivo di e verbo en bes di gerundio, cu e mesun 
nificacion di e frase: 


Cada dia nos ta perde mas placa pa via di inflacion. 


6.6.2.1 Formacion 

Generalmente ta forma gerundio di e verbonan cu ta caba cu vocal 
y cu ta deriva for di verbo Spaño. Ta forma gerundio di e siguiente 
manera: 


1. Sie verbo ta caba cu vocal a, ta laga e vocal aki cay afo y ta pone 
ando acerca: 
pasa — pas + ando — pasando 
hunga — hung + ando > hungando 


2. Si e verbo ta caba cu vocal e of vocal i, ta laga e vocal e of e 
vocal i cay afo y ta pone ¡endo acerca: 
come — com + iendo — comiendo 
bolbe — bolb + iendo — bolbiendo 
bisti — bist + iendo — bistiendo 

skirbi — skirb + iendo — skirbiendo 


Nota: 
Ora cu e i di ¡endo aparece entre dos vocal, e ta cambia pa y: 
construyendo, contribuyendo, destruyendo, instruyendo etc. 


6.6.2.2 Gerundio iregular 

Tin algun forma iregular di gerundio. Esakinan ta: 

drumi — durmiendo; kier — keriendo; por — podiendo; 
sa(bi) — sabiendo; ta — siendo, estando; tin — teniendo; 
prefera — prefiriendo. 


6.6.2.3 Uzo 

Ta uza gerundio pa enfatisa cu un accion ta tumando luga na e 

momento cu e papiado ta papiando of tabata tumando luga na e 
momento cu e fenomeno cu e verbo principal ta expresa tabata 

sosodiendo: 


1. Tecla no por bini, e ta bañando! 

2. Meneer, bo ta coriendo auto mucho duro! 

3. Net ora e tabata pasando eybanda, Nanzi a mira e mamanan ta 
yena saco cu bonchi. 


6.6.3 Participio 
Participio ta e forma di verbo cu ta uza como adhetivo of pa forma 
bos pasivo (Mira 6.7): 


1. Un amor fracasa ta un amor lubida. 
2. E tentamen ta traha caba. 
3. Tur e frutanan a wordo exporta pa Aruba. 


6.6.3.1 Formacion 

Tin diferente regla pa forma participio na Papiamento: 

1. Si e verbo tin dos silaba y e ta caba cu vocal a of vocal i, ta 
cambia acentuacion di e prome silaba pa e delaster silaba: 

[pá-sa] — [pa-sá] Hopi aña pasa mi a bay Grecia. 
[há-bri] > [ha-brí] E porta a wordo habri pa e mucha drenta. 


2. Si e verbo tin dos silaba y e ta caba cu vocal e, ta cambia e e final 
pa vocal / y ta cambia acentuacion di e prome silaba pa e 
delaster silaba: 

[có-me] — [co-mí] E cuminda a wordo bon comi. 
[pér-de] — [per-dí] E pober mucha ta completamente perdi caba. 


3. Si e verbo tin mas di dos silaba y e ta caba cu vocal a of vocal /, e 
participio ta keda mescos cu e infinitivo: 
[pa-ke-tá] — [pa-ke-tá] E regalo tabata bunita paketa. 
[dis-cu-ti] + [dis-cu-ti] E asunto a wordo discuti te na final. 


4. Sie verbo tin mas di dos silaba y e ta caba cu vocal e, ta cambia 
e e final pa vocal i: 
[man-te-né] — [man-te-nî] E señora, a pesar di su edad, ta bon manteni. 
[o-fen-dé] — [o-fen-dí] E polis a wordo ofendi pa un choller. 


5. Si e verbo ta deriva di otro idioma cu Spaño y/of ta caba cu 
consonante, ta forma participio cu e prefiho ge- + e infinitivo: 
[dal] — [ge-dal] E auto a keda mal gedal. 
[verf] — [ge-verf] E cas a wordo bunita geverf. 


Nota: 

Tin hende cu no ta aplica regla 4, lagando e forma di infinitivo como 
participio: mantene en bes di manteni; ofende en bes di ofendi; 
defende en bes di defendi. Ta recomenda pa haci uzo corecto di e 
regla aki. 


6.6.3.2 Participio iregular 

Tin algun forma di participio cu por califica como iregular. Esakinan 
ta: kier — keri; sa — sabi. 

6.6.3.3 Participio sustantiva 

Un participio sustantiva ta un participio uza como sustantivo. En 
bista cu participio por fungi como adhetivo, por sustantiv’e mescos 
cu por sustantiva adhetivo (Mira Cap. 2 Sustantivo y 3 Adhetivo): 


1. E musico tabatin un pela copioso. 
2. No duna mi e pan hente, duna mi esun corta. 
3. Ta bon pa uza papel uza como kladpapier. 


Generalmente den combinacion cu dal + un sa uza participio 
sustantiva: 


1. Ayera nos a dal un comi di otro mundo na El Gaucho. 
2. Aworaki mi ta bay barbero pa mi dal un feita. 
3. Diadomingo Juancho a dal un balia di kita sombre na Miramar. 











6.7 Bos activo y bos pasivo 
Ta yama bos activo e forma di e predicado den un frase den cual e 
suheto ta ehecuta e accion expresa pa e verbo independiente: 


1. Johnny a bende e auto. 
2. Roy ta haci e trabou. 
3. Tecla lo cushina e cuminda. 


E forma opuesto di bos activo ta bos pasivo. Esey ta e forma di e 
predicado den un frase den cual e suheto ta someti na e accion 
expresa pa e verbo independiente: 


1. E auto a wordo bendi door di Johnny. 
2. E trabou ta wordo haci door di Roy. 
3. E cuminda lo wordo cushina door di Tecla. 


Nota: 


A pesar cu den Papiamento sa uza e forma pasivo, e forma activo ta 


mas natural den nos idioma. 
6.7.1 Formacion di bos pasivo 

Pa forma bos pasivo ta haci uzo di e verbo auxiliar pasivo hunto cu 
e participio di e verbo independiente. E verbonan auxiliar pasivo ta: 
wordo, ser y keda (Mira pa mas informacion tocante esaki 6.2.2.1.II 
Verbo auxiliar pasivo). 


Pa pasa di un frase activo pa un frase pasivo mester efectua tres 

transformacion: 

1. E obheto directo di e frase activo ta bira suheto di e frase pasivo; 

2. E predicado di e frase activo ta cambia pa bos pasivo; 

3. E suheto di e frase activo ta bira un complemento precedi pa e 
preposicion door di of e preposicion pa: 


1. Catalina ta laba Bobby ta bira: Bobby ta wordo/ser laba door di/pa 
Catalina. 

2. Denis Henriquez a skirbi “Zuidstraat” ta bira: “Zuidstraat” a wordo/ 
ser skirbi door di/pa Denis Henriquez. 

3. Betico Croes a lanta M.E.P ta bira: M.E.P a wordo/ser lanta door 
di/pa Betico Croes. 


Nota: 
Solamente cu verbo transitivo por construi frase pasivo. 

7 PRONOMBER 


7.1 Definicion 
Pronomber ta substitui un sustantivo. Por lo general e sustantivo aki 
ta conoci door di e situacion di comunicacion: 


1. Ken tin cinco florin? 

2. Bo a papia cu e alumno cu a kibra e bentana? 
3. Nos alumnonan ta siña con pa yuda nan mes. 
4. Cada ken busca nan caminda. 

5. Tur a laga tumba pa lama. 


7.2 Clasificacion y uzo 

Ta distingui e siguiente pronombernan: pronomber personal, 
pronomber posesivo, pronomber reflexivo, pronomber reciproco, 
pronomber demostrativo, pronomber relativo, pronomber 
interogativo y pronomber indefini. 


7.2.1 Pronomber personal 

Pronomber personal ta representa e tres personanan gramatical. E prome 
persona ta esun cu ta papia, e di dos persona ta esun na kende e prome 
persona ta dirigi su mes y e di tres persona ta e persona of obheto na 
cual ta referi. Numero gramatical, o sea cantidad, tambe ta determina e 
forma di pronomber personal; tin dos forma, singular (un) y plural (mas 
cu un). Enfasis tambe tin influencia riba e forma di e pronomber personal, 
pues ta distingui e forma no enfatico di e forma enfatico. 


pronomber personal 
persona |numero |no enfatico enfatico 
singular 
n 


í I 

| ae 

| | evel (mira Nota 1 y 2) | e/ele (mira 7.2.1.1) | 
| 
| | [poso/bosonan  |aboso/abosonan | 
(o Jaan o anan O 

1. Manuel a drenta sala y el a bisa: “Mi mester a kibra e porta, 
pasobra tabatin huma ta sali for di den e camber.” 

2. “Ta ami a kibra e porta y no Manuel”, Francisco a bisa mesora. 

3. “Boso por drecha e porta?” “Anos no, pero anan si.” 


Nota 1: 

E di tres persona singular e, den su forma no enfatico, ta bira e/ ora 
cu e particula a ta siguie. Den su forma enfatico e no ta cambia di 
forma. Den e caso aki mayoria di biaha, pero no tur ora, e ta wordo 
precedi pa un fa enfatico: 


Ta e a bisa mi pa mi cambia di ruta. 


Nota 2: 

E pronomber personal e ta cambia di forma depues di algun 
preposicion. Ehempel di e preposicionnan aki ta: cu (cu e ta bira cu 
ne); di (di e ta bira di dje); na (na e ta bira na ne of na dje); den (den 
e ta bira den dje) y riba (riba e ta bira nba dje). 


Nota 3: 
Awendia sa uza e pronomber aki pa reemplasa e pronomber 
demostrativo pa substistui un frase anterior. Esaki no ta corecto: 


1. Tin tanto problema den trafico awendia. *E ta un asunto di interes 
nacional. 


E frase corecto: 


2. Tin tanto problema den trafico awendia. Esaki ta un asunto di 
interes nacional. 


7.2.1.1 E pronomber personal ele 

E forma ele tin dos funcion. Ele por ta e forma enfatico di e 
pronomber personal e y tambe e por ta un variante di e mesun 
pronomber aki: 

1. Ta ele a yama mi, no ta ami a yam'e. 

2. Maria a dun’ele cinco carchi pa cuminda. 

3. Despues cu Joaquin a menciona e incidente, Eduardo a tum'ele 
na malo. 


Ele por ta tambe e combinacion di e obheto directo (acusativo) y e 
obheto indirecto (dativo) despues di un verbo cu por tin tur e dos tipo 
di obhetonan aki: 


1. Alicia a duna Gregorio e buki 

2. Alicia a dun'e? (= Gregorio) e buki. 

3. Alicia a duna Gregorio e? (= e buki). 

4. Alicia a dun’e' e? > Alicia a dun'ele (e‘=obheto indirecto 
(Gregorio); e? =obheto directo (e buki) 


7.2.2 Pronomber posesivo 

Pronomber posesivo ta indica un relacion di pertenencia of di 
posesion. E pronomber aki ta representa e persona cu ta posee (e 
poseedo). Tin dos forma di pronomber posesivo: e forma adhetival 
y e forma preposicional. E forma adhetival ta aparece dilanti di un 
sustantivo. E forma preposicional ta aparece patras di un sustantivo 
y e ta consisti di e preposicion di cu e pronomber personal 
corespondiente. 


2 | jp fat 


32 po quo [ide _______ 
2. | |boso(nan)  |diboso(nan) | 
3o | Jean Jainan 

1. Su cas ta chikito. 
2. Cua cas ta chikito? E cas di dje. 
3. Boso(nan) cas ta na candela? No, di nan! 


7.2.2.1 E pronombernan posesivo su y nan 


Tin dos manera pa expresa e relacion di posesion di e di tres persona. 
Esun cuforma preposicional y esunundata pone e pronomber posesivo 
adhetival, hunto cu su sustantivo corespondiente, directamente tras 
di e identidad cu ta posee (e poseedo): 


forma preposicional combinacion 
poseedo + pronomber posesivo 


1. E barba di papa. Papa su barba. 

2. E buki di e muchanan. E muchanan nan buki. 

3. “E cas di meneer ta “Meneer su cas ta bunita”, 
bunita”, e hoben a bisa. e hoben a bisa 

Nota: 


Ta uza e combinacion poseedo + pronomber posesivo ora kier 
expresa respet y cortesia na e persona na kende ta dirgi palabra: 


1. “Señora, bo cedula a cay”, e mucha homber a bisa (forma 
familiar). 

2. “Señora, señora su cedula a cay”, e mucha homber a bisa (forma 
di respet/cortesia). 


7.2.3 Pronomber reflexivo 

Pronomber reflexivo ta e pronomber cu ta aparece den e posicion di 
obheto directo y cu ta referi bek na e suheto di e frase. Mescos cu 

e pronomber personal, e pronomber reflexivo conoce e formanan 
singular y plural. Nos por categorisa dos tipo di forma reflexivo: e 
forma simpel, cu ta mescos cu e pronomber personal y e forma 
componi, cu ta e combinacion di e pronomber posesivo y mes. Por 

lo general e forma mas comun ta e forma componi, pero tin verbo 
caminda por uza tur dos forma. 


a a ee I 
22 | [po [pomes | 


ol is 
1 [plural [nos [nosmes | 
22 | [boso  [bosomes | 
[a | [nn |nmanmes | 





1. Mi no por a imagina mi (mes) cu e asunto aki lo a caba asina. 
2. Sucu no ta gaba su mes. 
3. E hobennan a expresa nan (mes) cu respet. 


Nota: 

Tambe ta existi e forma reflexivo caminda ta uza e pronomber 
posesivo adhetival corespondiente y e palabra curpa. Algun verbo 
cu por uza e construccion aki ta maltrata, yuda, saca, seca, cuida, 
descansa, defende: 


Un studiante cu bay Hulanda mester por sa con pa yuda su curpa 
(su mes) aya. 


7.2.4 Pronomber reciproco 

Pronomber reciproco ta e pronomber cu ta aparece den e posicion 
di obheto directo y ta duna di conoce cu loke e verbo ta expresa 
ta un accion mutuo entre esnan cu ta forma e suheto di e frase. E 
unico pronomber reciproco ta ofro: 


1. Pa motibo di panico, e tripulacion a cuminsa bringa otro. 
2. E dos artistanan ta admira otro masha hopi mes. 
3. Distancia a pone cu e amantenan a cuminsa lubida otro. 

7.2.5 Pronomber demostrativo 

Pronomber demostrativo ta indica e luga caminda un hende, animal 
of cos ta den relacion cu esnan cu ta comunica cu otro. E pronomber 
demostrativo ta consisti di e articulo defini e y e adverbionan di luga 
aki, ey y aya. 

Ora ta trata di un obheto cerca di e personanan cu ta comunicando 
cu otro ta uza e formanan e + sustantivo + aki, esaki of esun aki. 

Si e obheto ta un tiki leu di e personanan cu ta comunicando cu otro 
ta uza e + sustantivo + ey, esey of esun ey. 

Si e obheto ta hopi mas leu di e personanan cu ta comunicando cu 
otro ta haci uzo di e + sustantivo + aya, esaya of esun aya. 

Tin dos forma di pronomber demostrativo, e forma adhetival y e 
forma independiente. 


[e+ sustantivo +ey  |esey  |esuney | 


[e+ sustantivo + aya  lesaya [esunaya | 
e + sustantivo (plural) + aki 
| e + sustantivo (plural) + ey 
| Je + sustantivo (plural) + aya |esayanan__ | esunnan aya | 





1. E buki aki ta interesante. Esey si no tin mucho cos den dje. 
2. Esaki ta un bon buki pa bo lesa. 
3. Bo ta wak e dos hombernan aya para banda di e auto? 


Nota: 
Mira nota 3 di 7.2.1. Pronomber personal 


7.2.6 Pronomber relativo 

Pronomber relativo tin un rol dobel: di un banda e ta substitui un 
sustantivo cu ta menciona anteriormente y na e mesun momento e 
ta subordina e frase cu ta sigui. E sustantivo na cua e pronomber 

relativo ta referi, ta e antecedente. Pronomber relativo ta cu, kende, 
cua/cual, loke, locual y unda/caminda. E pronomber relativo cu y 
cua/cual por referi na tanto persona como obheto. E pronomber 
relativo kende ta referi exclusivamente na persona. Loke/locual, 
aparte di ta pronomber relativo, por contene e antecedente tambe. 
Unda/caminda ta referi na luga: 


1. E homber cu bo a mira ayera tin bon curason. 
2. E sefiora cu e sombre, kende ta biba na Canashito, ta mi tanta. 
3. E alumno no a compronde nada di loke e maestro a splica. 


Nota 1: 
Kende y cual ta haya e forma plural ora e antecedente ta plural: 


E hombernan kendenan ta para na skina ta wardando bus pa 
Noord. 


Nota 2: 
Den anuncio di morto nos por lesa e frase: 


1. Ta invita demas famia, amigo y conocirnan, pa asisti na entiero di 
nos kerido tata, cual dia y ora lo wordo anuncia despues. 


Segun regla di gramatica, e frase aki mester ta: 


2. Ta invita demas famia, amigo y conocirnan, pa asisti na entiero di 
nos kerido tata, cual su dia y ora lo wordo anuncia despues. 


7.2.6.1 Frase relativo splicativo y frase relativo specificativo 
Un frase cu ta cuminsa cu un pronomber relativo por tin dos 
diferente funcion, dependiendo di e informacion cu kier duna den 

e frase en cuestion. Si e informacion aki no ta indispensabel pa 
compronde henter e frase, ta papia di un frase splicativo: 


1. E meneer aki, cu tin un camisa berde bisti, ta cabesante di scol. 

Den caso cu e informacion ta esencial pa compronde e frase 
completo, ta papia di un frase specificativo: 


2. Un chauffeur cu ta core zwaai riba caminda mester ta burachi. 


Ta pone e frase splicativo entre dos coma, ya cu si lag’e afo (mira 
ehempel 1), e lo no dificulta e comprendemento di e frase completo. 
Ora ta trata di un frase specificativo no ta haci uzo di coma. 


7.2.7 Pronomber interogativo 

Pronomber interogativo ta introduci un pregunta. Tin dos forma di uzo 
di frase interogativo. E prome forma ta e frase interogativo directo, 

cu ta un frase completo independiente. E di dos forma ta e frase 
interogativo indirecto, caminda e pronomber interogativo ta forma 
parti di e frase subordina, pero e tin un funcion di suheto, obheto 
directo etc. Pronomber interogativo ta ki/kico, cua/cual, ken/kende: 


1. Kico bo a bisa bo ruman? 
2. Nan no por a haya sa ken a drenta horta. 
3. Cua bo kier? E geel of e berde? 


7.2.8 Pronomber indefini 

Pronomber indefini ta referi na un persona, animal of cos cu no ta 
defini. E pronomber por referi na e persona, animal of cos mes of na 
nan cantidad. 

E pronombernan indefini ta algo, nada, cada ken, tur hende, tur, 
algun, ningun. 

E pronomber indefini por wordo uza riba su mes, di forma 
independiente manera a/go, nada. Tin pronomber indefini cu por uza 
e forma independiente of e forma adhetival, manera tur, algun. Den 
e ultimo caso aki ta papia di adhetivo indefini: 


1. Algo mester a pasa anochi, pasobra e cachonan tabata ladra pa 
loco. 

2. Tur mester a bay cas. 

3. Algun saco di sucu so a keda. 

8 CONHUNCION 


8.1 Definicion 
Conhuncion ta uni palabra, parti di frase of frase cu otro: 


1. Mi a cumpra un sombre y un tas di cuero. 

2. Mi ruman ta traha e carchinan di invitacion y ami ta parti nan. 

3. Pa motibo cu tabatin mal tempo ayera, nan a cancela e reunion. 

4. E invitadonan a cuminsa yega, ora (cu) e coki tabata casi cla cu e 
cuminda. 

5. Carlito a yega cas malo, pero niun hende no a ripara. 


8.2 Forma 

Tin dos forma di conhuncion: 

1. Conhuncion simpel, cu ta consisti di un palabra so, por ehempel 
toch, ma. 

2. Conhuncion componi, cu ta consisti di dos of mas palabra, por 
ehempel prome cu, di manera cu. 


8.3 Clasificacion y uzo 
Ta parti conhuncion den dos subcategoria: conhuncion di 
coordinacion y conhuncion di subordinacion. 


8.3.1 Conhuncion di coordinacion 

Conhuncion di coordinacion ta uni palabra y/of frase cu e mesun 
funcion sintactico. Den caso di frase cada frase tin un nificacion 
completo riba su mes. Ta distingui conhuncion di coordinacion 
copulativo, disyuntivo y adversativo. 


8.3.1.1 Conhuncion copulativo 

Conhuncion copulativo ta coordina palabra of frase, cu tin e mesun 
funcion sintactico. Algun conhuncion copulativo ta: y, ni, ni... ni, 
tambe, cu: 


1. Mi tanta cu mi mama a bay les di cushinamento na YMCA. 

2. E no fa siña su lesnan ni tampoco e no ta pone atencion den klas. 


3. E mucha homber a yega laat y su amigo tambe. 


8.3.1.2 Conhuncion disyuntivo 
Conhuncion disyuntivo ta uni palabra of frase pa expresa posibilidad 
alternativo of opcion. Algun conhuncion disyuntivo ta: o/of, sea ... sea: 


1. Bo ta come pisca o/of galiña? 

2. Mamachi ta bin drumi na mi cas o/of ami ta bay compañ'e na su 
cas. 

3. Abo pens'e, sea mi ta pasa busca bo, sea bo mes ta bin cu bus. 


8.3.1.3 Conhuncion adversativo 

Conhuncion adversativo ta indica oposicion of contrariedad entre 
palabra of entre frase. E conhuncionnan adversativo mas uza ta: 
ma, pero, sino, toch, sinembargo: 


1. No ta na Italia nan a inventa pizza, sino na e paisnan di Medio 
Oriente. 

2. El a purba soluciona e problema, ma e no tabata sa con. 

3. E tabatin hopi mala suerte den su bida, sinembargo nunca bo no 
ta tend’e keha. 


Nota: 

Por uza pero tur caminda na luga di sino, pero no por uza sino 
tur caminda na luga di pero. E frase principal mester ta un frase 
negativo pa por uza sino. 


8.3.2 Conhuncion di subordinacion 

Conhuncion di subordinacion ta uni un frase subordina cu un frase 
principal. E frase subordina introduci pa e conhuncion ta funciona 
como complemento di e frase principal. Ta distingui conhuncion 

di subordinacion condicional, final, causal, consecutivo, temporal, 
concesivo y completivo. 

8.3.2.1 Conhuncion condicional 

Conhuncion condicional ta introduci frase cu ta expresa e condicion 
pa realisa loke ta bisa den e frase principal. Algun conhuncion 
condicional ta: sí, en caso cu, con tal cu, basta cu, semper cu, cu e 
condicion cu: 


1. Nos lo yega menos cansa, basta cu nos tuma un sosiego. 

2. Mi ta bay cu un sweater diki, en caso cu haci friu. 

3. E muchanan mag keda den cantina, cu e condicion cu e luga 
keda limpi. 


8.3.2.2  Conhuncion final 

Conhuncion final ta introduci frase cu ta expresa e finalidad di loke 
ta denota den e frase principal. Algun conhuncion final ta: pa, cu e 
fin di, cu e idea di, cu e intencion di, cu e meta di: 


1. Mi ruman a cumpra un bunita schrift pa e skirbi su poesianan. 
2. Mi a bin cerca bo cu e fin di aclaria nos diferencianan. 


3. E orario di biblioteca a cambia cu e meta di haya mas bishitante. 


8.3.2.3 Conhuncion causal 

Conhuncion causal ta introduci frase cu ta indica causa of motibo di 
loke e frase principal ta bisa. Algun conhuncion causal ta: pasobra, 
ya cu, como cu: 


1. Como cu e hoben ta bay studia na Hulanda, e ta bende su 
brommer. 

2. Nan a sospecha cu bo ta culpabel, ya cu bo a sconde. 

3. Lo bo no corda e soño, pasobra bo memoria ta fatal. 


8.3.2.4  Conhuncion consecutivo 

Conhuncion consecutivo ta introduci un frase cu ta consecuencia 
di loke e frase principal ta indica. Algun conhuncion consecutivo 
ta: pues, por lo tanto, asina ta Cu ..., o sea cu ..., kiermen Cu ..., di 
manera Cu ..., p'esey, wel, anto: 

1. Roberto no a traha su huiswerk, pues e no mag wak television. 

2. Nan no a haya sponsor pa e actividad, asina ta cu nan a 
cancel'e. 

3. E bala por dal bo duro, p’esey bisti un masker di proteccion. 


8.3.2.5 Conhuncion temporal 

Conhuncion temporal ta introduci frase unda e accion ta tuma luga 
prome, despues of na mesun tempo cu e accion principal. Algun 
conhuncion temporal ta: apenas, mientras (cu), ora (cu), despues 
cu, prome cu, tempo (cu), asina (cu), tanten (cu): 


1. Reina a bay studia na Merca, tempo (cu) e tabatin 18 aña di 
edad. 

2. Apenas e muchanan a Sali pafo, nan a cuminsa papia, hari y 
borota. 

3. Mi lo keda gradicido na bo, tanten (cu) mi ta na bida. 


8.3.2.6 Conhuncion concesivo 

Conhuncion concesivo ta introduci frase cu ta expresa un obhecion 
of dificultad pa realisa loke ta indica den e frase principal, pero e 
obstaculo no ta impedi su realisacion. Algun conhuncion concesivo 
ta: no obstante cu, aunke, maske, a pesar cu, pa mas cu: 


1. Aunke e cacho tin seis dia perdi, mi tanta no a perde speransa di 
haye. 

2. A pesar cu e mamutnan a disparce hopi siglo pasa, nos sa 
exactamente con nan tabata. 

3. E comerciante no kier a baha e prijs, maske e señora a rog'e. 


8.3.2.7 Conhuncion completivo 

E conhuncionnan completivo cu y si no tin nificacion y nan ta 
introduci un frase subordina cu funcion di obheto directo of cu 
funcion di suheto: 


1. Mi suegra a soña cu el a gana lotto. 

2. Cu nos mester resolve e problema aworaki ta logico. 
3. Felipe no a fiha si nan a trece algo scondi den e pañanan. 


Nota: 


Por uza e conhuncion cu tambe pa encabesa frase sclamativo: 


1. Cu Dios bendiciona bo! 
2. Cu e sosega na paz! 

9 NUMERAL 


9.1 Definicion 
Un numeral ta indica un cantidad exacto of no exacto: 


1. Sigui tene speransa, como cu mundo ta dal hopi buelta. 
2. Burico no ta trompica dos biaha riba e mesun piedra. 

3. Varios persona a mira e ladron bula bentana. 

4. Algun di e hendenan a logra scapa di e candela. 

5. Mi frishider ta den laga bay. E ta na nobentinuebe. 


9.2 Forma 
Numeral tin mas cu un forma: numeral simpel: dos, tur y numeral 
componi: diescuater, e di cinco. 


9.3 Clasificacion y uzo 

Ta clasifica numeral den e subcategorianan defini y indefini. 
Numeral defini ta indica un cantidad exacto y ta consisti di numeral 
cardinal, numeral ordinal, fraccion y numeral multipel. 

Numeral indefini ta indica un cantidad no exacto y ta consisti di 
numeral cardinal, numeral ordinal y numeral multipel. 


indefini 
Numeral cardinal | un, cuater, nuebe hopi, varios, tur, 
cincuentiseis, dies mil | diferente 
Numeral ordinal |e di dos, e di seis, di tanto, di tantisimo, 
e di shete penultimo, ultimo 
Fraccion 2/3 dos di tres (parti) 
5 3/10 cinco y tres di 
dies (parti) 


Numeral multipel | dobel, tripel, cuadrupel | multipel 

9.3.1 Numeral defini 
Numeral defini ta consisti di numeral cardinal, numeral ordinal, 
fraccion y numeral multipel. 


9.3.1.1 Numeral defini cardinal 
Numeral defini cardinal ta e cifranan di un (1) te infinito: 


1. Si dos man laba otro, tur dos ta keda limpi. 
2. Tin binticuater alumno den mi klas cu mester pasa examen. 
3. Mil seis shen florin ta hopi placa pa un pasashi. 


Nota 1: 
Ta uza cifra Romano pa indica number di capitulo, papa, rey etc.: 


Papa Benedicto XVI (diesseis), Rey Carlos V (cinco), Capitulo X 
(dies), Papa Juan Pablo XXIII (bintitres). 


Nota 2: 
Pa indica cantidad aproxima sa uza: articulo indefini un + numeral 
defini + midi, peso, edad etc. + ney: 


1. Nan tin un 5 metro di waya n’ey ainda. 
2. E ta pisa por lo menos un 200 kilo n’ey. 
3. E machi mester por tin un 80 aña n'ey. 


9.3.1.2 Numeral defini ordinal 

Numeral defini ordinal ta indica orden di grado of di secuencia. 

E structura di numeral defini ordinal ta (e) + di + cardinal. 

Por ehempel: e di dos, e di tres, e di cuater, e di dies, e di diesun, 
e di diesdos, e di diestres, e di setentidos etc.: 


1. E ta (e) di diesshete den fila pa wak e show. 
2. El a hinca (e) di cuater gol pa Brazil. 
3. Esaki ta (e) di cincuentitres partido di futbol cu e ta presencia. 

Nota 1: 
E numeral defini ordinal prome ta e unico forma iregular, 
normalmente no ta uza dí: 


Esaki ta e prome buki cu mi a cumpra di e autor ey. 


Nota 2: 
Sa uza e numeral defini ordinal Spaño segunda: 


Mi a cumpra un auto segunda mano. 


Nota 3: 
Den wega di baseball tambe sa uza numeral defini ordinal Spano 
ora ta trata di base: 


El a logra yega primera (base) cu masha dificultad. 


9.3.1.3 Fraccion 

Fraccion ta indica parti di un totalidad. Ora di expresa un fraccion 
por uza e termino parti. Den caso di mey, mita y un cuart no ta uza 
parti: 


1⁄2 mita, mey 26 dos di seis (parti) 
1⁄3 undi tres (parti), un tercer(a) (parti) {7  cuater di shete (parti) 
1⁄4 un cuart(o), un di cuater (parti) 1⁄3 un di ocho (parti) 
11⁄2 un y mey 2 */11 dos y un di diesun (parti) 


1. Mi a cumpra un cuart di un tereno na Ayo. 
2. Dos di tres parti di e avion tabata ocupa pa studiante. 
3. Mita di e tesoro a keda den fondo di lama Caribe. 


Nota 1: 


Den matematica generalmente no ta uza e termino parti: 
2/4, + 1/3 = dos di nuebe y un di tres ta cinco di nuebe. 

Nota 2: 
Ora ta uza un duimstok ta papia di un ocho (1/8) te shete ocho (7/8): 
Un pida plywood di cinco ocho (5/8). 


9.3.1.4 Numeral defini multipel 

Numeral defini multipel ta expresa cuanto biaha tin multiplicacion. 
E uzo por ta adhetiva of sustantiva. Ehempel: dobel, tripel, duplo, 
cuadrupel, kintupel: 


1. Na e pacus ey nan ta bende tela dobel hancho. 

2. E abogado mester a traha e declaracion di e sospechoso den 
duplo. 

3. Den añanan cincuenta a nace e prome kintupel na Canada. 


9.3.2 Numeral indefini 
Numeral indefini ta consisti di numeral cardinal, numeral ordinal y 
numeral multipel. 


9.3.2.1 Numeral indefini cardinal 
Hopi, varios, diferente, poco, tiki, tur, bastante, mucho etc.: 


1. Despues di seis or di atardi tin bastante sangura na cas. 

2. No paga mucho tino na dje, como cu e ta hopi scuma, poco 
chuculati. 

3. Tur cuminda ta di come, pero tur palabra no ta di papia. 


9.3.2.2 Numeral indefini ordinal 
Di tanto, di tantisimo, di memey, ultimo, penultimo, antepenultimo: 


1. El a kibra su bril pa di tantisimo biaha. 
2. Mi no ta biba na e prome cas, sino na e cas di memey. 
3. Esaki ta e ultimo biaha cu mi ta taha bo. 


9.3.2.3 Numeral indefini multipel 
E unico ehempel bou di e subcategoria aki ta multipel: 

1. E aparato sofistica ey tin multipel funcion. 
2. E futbolista a keda cu multipel fractura, ora cu el a dal contra un 
otro hungado. 

10 PREPOSICION 


10.1 Definicion 

Den termino general un preposicion ta expresa un relacion entre dos 
entidad: esun representa pa e complemento preposicional y e otro 
representa pa un otro parti di e frase. E complemento preposicional 
semper ta un sustantivo, un pronomber, un parti di frase of un frase. 
E preposicion semper ta para dilanti di e complemento preposicional: 


1. E piscadonan a keda hopi ora riba lama. 

2. E recibonan ey no ta di mi. 

3. Federico a gatia na man cu pia yega cerca. 

4. Pa sabi cu bo ta, toch bo ta kiboca. 

5. Cu cooperacion di diferente persona a logra haci limpi banda di 
lama. 





E palabranan subraya ta complemento preposicional. 


10.2 Forma 
Segun nan forma nos por parti preposicion den tres diferente sorto: 
preposicion simpel, preposicion componi y expresion preposicional. 


10.2.1 Preposicion simpel 
Preposicion simpel ta consisti di un solo palabra, por ehempel 
cerca, contra, cu, den, di, entre, na, pa, riba, te etc. 


10.2.2 Preposicion componi 

Preposicion componi ta consisti di dos of mas palabra. 
Generalmente preposicion componi ta forma pa un adverbio (cerca, 
dilanti, pabou, patras etc.) sigui pa e preposicion di. Por ehempel 
banda di, bou di, cerca di, door di, for di den, pafo di, rond di, tras di, 
dilanti di etc. 

10.2.3 Expresion preposicional 

Expresion preposicional generalmente ta forma pa un preposicion 
sigui pa un sustantivo cu na su turno ta wordo sigui pa un di dos 
preposicion, esta preposicion 1 + sustantivo + preposicion 2. Por 
ehempel a causa di, a peticion di, bou di direccion di, cu cooperacion 
di, cu poder di, den transcurso di, di parti di, en pugna cu, pa motibo 
di, na nomber di etc. 


10.3 Clasificacion y uzo 


10.3.1 Preposicion simpel 
Den e gramatica aki ta trata solamente e dies preposicionnan simpel 
mas uza cu algun relacion. 


10.3.1.1 cerca 
E preposicion cerca ta denota un relacion di espacio. 


relacion di espacio 
Den e relacion aki cerca ta indica un luga den espacio. E luga aki 
semper ta un hende of bestia: 


1. Pablo ta hungando cerca su amigonan. 
2. E bishe ta sinti su mes trankil cerca e baca pinta. 
3. Por haya mas informacion cerca Sra. Comenencia. 


Cu verbo di movecion cerca ta denota un destinacion specifico den 
espacio. E destinacion aki semper ta un hende of bestia: 


1. Mi a pidi Francisca pasa cerca mi awe tardi. 
2. E chuchubi a bula bay cerca e prikichi. 
3. Despues di scol Angelo a pasa un rato cerca su amigonan. 


10.3.1.2 contra 
E preposicion contra ta denota un relacion di oposicion. 

relacion di oposicion 

1. Pueblo a demostra cu e ta contra e plannan di Gobierno. 
2. Ta hopi tumbero lo competi contra otro awe nochi. 

3. E muchanan ta protesta contra e reglanan nobo di scol. 


10.3.1.3 cu 
E preposicion aki ta indica relacion di compania of relacion di medio 
of instrumento. 


relacion di compania 
E relacion basico y mas frecuente cu e preposicion cu ta indica ta e 
relacion di compania: 


1. El a bay cine cu su mama. 
2. Cu nan tres acerca nos fa dies. 
3. Pedro ta gusta come pan cu keshi cu koffie cu lechi. 


relacion di medio instrumento 
Cu por indica e medio of instrumento cu cual ta haci algo: 


1. Tirso a kap e cadushi cu un machete. 
2. Cu un tractor nan a rosa henter e mondi. 
3. Ni cuanto sefial el a haci cu su man, nos no por a comprond'e. 


Nota: 
Ora cu ta uza e preposicion cu hunto cu e pronomber personal e, ta 
introduci e zonido nasal /n/ dilanti di e pronomber personal: 


Pakico bo no ta bay cu ne? 


10.3.1.4 den 
E preposicion den ta indica relacion di espacio of relacion di tempo. 


relacion di espacio 
Den e relacion aki den ta denota un entidad den un luga cu dos of 


tres dimension. E luga aki ta un espacio cera of limita: 

1. Tin hopi hende den misa awe. 
2. E ta biba den San Juan mes. 
3. E expedicion a perde den desierto. 


Nota: 


Actualmente sa confundi den cu na ora ta trata di un solo dimension. 


Por ehempel: 
1. E ta traha den Departamento di Enseñansa. 


E uzo di e preposicion den den e frase aki ta incorecto, si kier 
expresa cu un persona ta empleado di Departamento di Enseñansa, 
o sea cu Departamento di Enseñansa ta e luga of instancia caminda 
e ta traha. Den e caso aki mester uza e preposicion na: 


2. E ta traha na Departamento di Enseñansa. 


E uzo di den den frase 1 solamente ta corecto, si kier indica cu un 
persona ta trahando paden di e edificio y no pafo di e edificio di 
Departamento di Enseñansa. 


Otro ehempel den e sentido aki ta: 
3. E tecniconan di Unicon ta trahando den Departamento di 
Ensefiansa pa cambia e sistema di airco. 


relacion di tempo 
Como preposicion cu ta indica un relacion temporal den por indica 
cierto lapso temporal determina of indetermina: 


1. Den ki luna b’a nace? 
2. Aruba ta yen di turista den temporada di Carnaval. 
3. E accidente a pasa den careda di 5 or. 


10.3.1.5 di 
Di ta denota relacion di posesion of pertenencia, relacion di espacio, 
di tempo, di material of di cantidad. 


IQ VOLLVN VYS Id TVANVIN 


J 10 VOLLVINV YD Id TVONVIN 


relacion di posesion of pertenencia 

1. E buki ey no ta di bo. 

2. No ta semper e studiantenan di un scol di hende rico ta e 
mihonan. 

3. Otro afia Carnaval di mucha lo ta mas trempan. 


relacion di espacio 
Di frecuentemente ta indica origen of procedencia den un relacion 
espacial: 


1. Di unda boso ta bin asina laat? 
2. El a cana di Playa te San Nicolas. 
3. Algun choller a huy ayera nochi di warda di polis. 


Nota 1: 
Den e ehempelnan aki por uza e preposicion componi for di na luga 
di e preposicion simpel di. 


relacion di tempo 
Den e relacion aki di ta indica e punto inicial di un lapso temporal: 


1. Mi Paki di dies or di mainta. 
2. Di awo padilanti bo ta yega cas na tempo! 
3. E ley aki ta vigente di dia prome di januari 2008. 


Nota 2: 
Den e ehempelnan aki tambe por cambia di pa e preposicion 
componi for di. 


relacion di material 
Di por indica e material di cua un entidad ta traha: 


1. Tur e co’ hunganan ta di palo. 
2. Mi ta bay pidi mi mama traha un sopi di pisca pa nos. 
3. Gobierno kier elimina tur saco di plastic. 

relacion di cantidad 
Den e relacion aki ta uza di pa forma e numeral ordinal: 


1. Esaki ta e di dos biaha cu mi ta taha bo! 
2. December ta e di diesdos luna di aña. 
3. E compania a celebra su di cinco lustro. 


10.3.1.6 entre 
E preposicion aki ta denota un relacion di espacio of un relacion di 
tempo. 


relacion di espacio 
Den e relacion aki entre ta indica un espacio intermedio: 


1. Savaneta ta keda entre Pos Chikito y Cura Cabay. 

2. E dede di meymey ta keda entre e dede di renchi y e dede di 
mustra. 

3. E bruid tabata para entre su miho amiganan. 


relacion di tempo 


Den e relacion aki entre ta indica un momento of periodo intermedio: 


1. E fiesta lo tuma luga entre tres or y nueb’or. 
2. Marduga ta cay entre meyanochi y kibrada di dia. 
3. E avion a sali entre cuarto pasa di ocho y och'or y mey. 


Nota: 

Hopi biaha nos ta ripara uzo di entre cu e preposicion pa, por 
ehempel: E fiesta lo tuma luga entre 10 pa 3 or. Esaki ta incorecto. 
Ta recomenda pa no haci uzo di e combinacion cu e preposicion pa, 
sino cu e conhuncion y of e conhuncion cu. 


10.3.1.7 na 
E preposicion aki ta denota un relacion di espacio, di tempo, di 
modo of di medio. 

relacion di espacio 
E preposicion na den su relacion di espacio, por lo general, ta indica 
un luga den espacio, sea sin dimension of cu un of mas dimension: 


1. Colga e cadena na e haak. 
2. No wak na laira, bo ta spanta e tempo! 
3. Mi ruman ta na caminda pa San Nicolas. 


relacion di tempo 
Uzo di na den un relacion temporal ta indica un punto den tempo of 
cierto periodo: 


1. Carmen gusta biaha na juli. 
2. Nan dos a sali na e mes momento. 
3. Corda bin busca mi na ora. 


relacion di modo 
Den e relacion di modo na ta indica con un accion ta tuma luga of 
con un situacion ta presenta su mes: 


1. Anita a core bin na yoramento. 
2. Cathy a bisti na payaso. 
3. Michael a sker e contrato na pida pida. 


relacion di medio 
Den e relacion aki na ta indica e medio uza pa realisa e accion: 


1. Lito ta bay scol na pia. 
2. Mama a cose e disfraz na man. 
3. Jose a cuminsa skirbi storia na Papiamento. 


10.3.1.8 pa 
E preposicion aki ta denota un relacion di espacio, di tempo of di 
causa. 

relacion di espacio 
Den e relacion aki pa ta indica: 
a. movecion of orientacion den cierto direccion; 


b. e destinatario of beneficiario di loke e prome entidad ta referi na dje. 


ad a. 1. E hobennan a tumba pa lama. 
2. Mi ta puntra mi mes dicon tur hende ta wak panort. 


ad b. 1. Corda tur esfuerso y tur sacrificio cu mi a haci pa bo educacion. 


2. Tur mi amor ta pa bo so. 


relacion di tempo 


Den e relacion aki pa ta indica un punto of cierto periodo den tempo: 


1. Pa basta tempo caba e ta malo. 
2. Beatris ta bay yega un ora pa otro. 
3. E dia aki lo keda pa semper graba den mi memoria. 


relacion di causa 
Den e relacion aki pa ta indica e rason of motibo pakico algo ta 
sosode: 


1. Hopi turista gusta Aruba pa su bunita beachnan. 
2. Aloe ta hopi gusta pa su beneficionan. 
3. El a yuda nos pa su propio interes. 


10.3.1.9 riba 
E preposicion aki ta denota un relacion di espacio of un relacion di 
modo. 


relacion di espacio 

Den e relacion aki nba ta denota cu e prome entidad: 

a. tin contacto of 

b. no tin contacto cu un superficie horizontal of vertical, expresa pa 
e di dos entidad. 

ada. 1. Ecaliz ta riba altar den misa. 
2. E piscadonan a keda hopi ora riba lama. 
adb. 1. E parha a keda bula rond riba su neishi. 
2. Na blafon net riba su cabes tabatin un lampi colga. 


Tambe e preposicion aki por denota un relacion di espacio 
direccional: 


1. E porta di su cas ta habri riba caya. 
2. E cacho a bula riba e ladron. 


relacion di modo 
Den e relacion aki riba ta denota e forma cu e accion expresa pa e 
predicado ta tuma luga: 


1. E baby ta cana riba su tenchi. 
2. Den circo e payasonan ta cana riba stelt. 
3. Tin hopi hende gusta cana riba mea den cas. 


Nota: 

Frecuentemente ta confundi — incorectamente — e uzo di e 
preposicion di cu esun di e preposicion riba. Den e siguiente 
ehempel e uzo di riba en bes di di no ta corecto: 


Dr. R. Garcia a haci un estudio di e malesanan tropical. 

10.3.1.10 te 

E preposicion fe ta indica un relacion di espacio of un relacion di 
tempo. 

relacion di espacio 

Den e relacion di espacio fe ta indica un punto final di un trayecto 
espacial: 


1. Ta te Merca el a bula bay pa opera su wowo. 

2. Carlos a lanta su cas te ringbalk. 
3. Bo tin cu studia e buki aki te Capitulo 6. 


relacion di tempo 
Den e relacion aki fe ta indica un punto final di un trayecto temporal: 


1. El a traha riba su investigacion di januari te maart. 
2. Sonia lo keda Hulanda te fin di luna. 
3. Hues a suspende e huicio te awe tardi cinc'or. 


Nota: 

Frecuentemente sa uza e preposicion componi te cu 
incorectamente, caminda mester uza e preposicion fe. Den e 
siguiente ehempelnan e uzo di fe cu en bes di fe ta incorecto: 


1. E fiestanan di antes tabata dura di 9 or di anochi te 3 or di 
marduga. 


2. E studiantenan a keda Corsou di dia 29 di maart te dia 17 di april. 


3. E atletanan a core un distancia largo: di Hudishibana te Santo di 
Patia. 

11 INTERHECCION 


11.1 Definicion 

Interheccion ta palabra of grupo di palabra cu un caracter 
independiente den un frase. Nan no ta forma parti di e frase 

y nan no ta mara sintacticamente na ningun parti di frase. 
Semanticamente, o sea pa loke ta nan nificacion, interheccion ta 
expresa - por lo general - sintimento emocional. Nos ta haya 
interheccion den frase sclamativo: 


1. E remedi a resulta hopi bon. Dios Gracia! 
2. Ohala mi por gana premio mayo un dia! 

3. Na China tin hende di 120 afia. No bisa mi! 
4. Caramba, mucha, bo n' por para keto! 

5. Bo ta bay mi fiesta? Claro! 


11.2 Clasificacion y uzo 

Tin interheccion cu ta expresa sintimento emocional y tin 
interheccion cu otro funcion. 

11.21 Interheccion cu sintimento emocional 

E sintimentonan emocional cu interheccion ta expresa tin un 
caracter varia. Asina nan por expresa: 


- alegria of satisfaccion: ay!, esta bon!, Dios gracia!, Danki Dios!, 
dushi!, tremendo!, ha ha!, wel wel! 


- deseo: ohala!, mara!, mare!, Dios laga!, Djo laga!, cu Dios su 
poder! 


- asombro of sorpresa: caramba!, kico?, berdad?, no bisa mi! 
anh?, mi mama! lagi nek!, no por ta!, Hesus!, hesuse!, holo!, wel wel! 


- dolor: ay! 

- rabia of disgusto: caramba!, cariso!, conchale!, basta!, bestia!, 
Dios libra! Djo libra! 


- spanto of miedo: uy!, abrenuncia!, Dios misericordia! 
- ironia: ayo coroto!, sampet!, ah no?, (masha) bunita! 
- desprecio of repugnancia: che!, ba! 


Nota 1: 

E mesun interheccion por expresa diferente sintimento, manera 
ta e caso di ay! cu por expresa alegria of dolor, y caramba!, cu ta 
expresa asombro of rabia. 


Nota 2: 

“Palabra malo” tambe ta pertenece na e categoria di interheccion. 
Nan ta expresa mas tanto rabia, disgusto, asombro of dolor. Y tin 
biaha ironia. 


Nota 3: 

Entonacion ta un factor importante den uzo di interheccion. Ta e 
factor aki ta indica cua ta e nificacion di un interheccion cu ta bin al 
caso (mira Nota 1). 


11.2.2 Interheccion cu otro funcion 

No semper e interheccionnan ta expresa sintimento emocional. 
Nan por tin otro funcion tambe como apelativo, afirmacion, saludo y 
despedida, y palabra onomatopeyico: 


- apelativo 
Tin interheccion cu tin un funcion apelativo, den e sentido cu ta uza 
nan pa hala atencion di un hende: epa!, (h)ey!, ssst! 


- afirmacion 
Tin interheccion cu ta sirbi pa afirma un contesta: naturalmente!, 
claro (cu si)!, (con) po laga! 

- Saludo y despedida 
E interheccionnan por funciona tambe como palabra pa cuminda 
y pa tuma despedida: ayo!, te aworo!, te despues!, te den kibra (di 
Mayaya)!, ke tal?, con ta?, ke ubo? 


- palabra onomatopeyico 
E interheccionnan por tin un caracter onomatopeyico, o sea cu nan 
ta imita zonido: bam!, bragadam!, miauw!, wau wau!, beee! 

GLOSARIO 


acusativo 


antecedente 


apelativo 


aposicion 


arcaico 


beneficiario 


calidad 
califica 
caracteristica 


complemento 


componi 


mira obheto directo 


palabra of parti di frase, na cua e pronomber 
relativo ta referi 


palabra of nomber cu bo ta dirigi bo na un 
persona cu ne 


palabra of combinacion di palabra cu ta 
complementa un sustantivo 


un palabra arcaico ta un palabra bieu cu no ta 
den uzo comun mas 


esun cu ta beneficia di loke e predicado ta 
expresa, sin ta directamente relaciona cu ne 


baloracion cu ta duna na un hende of un cos 
duna algo of un hende cierto calidad 
cualidad specifico of tipico di algo of di un hende 


palabra of frase subordina cu ta completa un 
frase of parti di frase 


a) combinacion di palabra forma pa dos of mas 
palabra, cu un solo nificacion 

b) frase forma pa dos of mas frase principal of 
forma pa un frase principal y un of mas frase 
componi 

concepto 


cos concreto 


cos abstracto 


cualidad 
dativo 
denota 
destinatario 


determina 


dimension 


diminutivo 


enfatico 


entidad 


entonacion 


fenomeno 


representacion mental di cos concreto of cos 
abstracto 


loke por percibi of capta cu e cinco sintinan 


loke no ta concreto, sino cu ta existi den mente 
humano 


loke ta indica con un hende of algo ta 
mira obheto indirecto 

indica cu algo ta manera cu e ta 
persona of animal na cual ta dirigi algo 


defini specificamente e cualidad of caracteristica 
di algo 


midi pa specifica largura, haltura y/of hanchura 
di un cos 


forma di sustantivo of adhetivo cu ta denota por 
lo general cu algo ta chikito 


cu tin e funcion pa destaca palabra pa indica 
nificacion special of importancia 


cos/concepto 


secuencia di haltura di tono ora di pronunciacion 
di palabra of frase 


algo cu ta manifesta su mes na un forma 
remarcabel 


IQ VOLLVN VYS Id TVANVIN 

fonetica 


fonologia 


fonema 


frase 


frase principal 


frase subordina 


genero 


gramatica 


lexico 


morfema 


morfologia 


neutro 


estudio cu ta analisa e realisacion fisico di 
zonidonan linguistico 


estudio cu ta distingui nificacion di palabra di un 


lenga 


unidad minimo di zonido cu ta distingui 
nificacion di palabra 


grupo di palabra combina segun e reglanan 


gramatical di un lenga cu nificacion completo pa 


e papiadonan di e lenga ey 


ta un frase cu por para riba su mes; frase 
independiente 


ta parti di un frase cu ta depende di e frase 
principal of di un antecedente 


distincion gramatical entre palabra masculino, 
femenino y neutro 


reglanan abstracto di un lenga; e buki cu ta 
contene descripcion di e reglanan menciona 


totalidad di palabra di un lenga; generalmente 
yama vocabulario 


unidad gramatical minimo cu tin nificacion 


estudio di structura, formacion y categoria di 
palabra 


palabra cu no tin genero ni masculino ni 
femenino 

obheto directo 


obheto indirecto 


palabra 


palabra sustantiva 


particula 


parti di frase 


predicado nominal 


predicado verbal 


prefiho 


semantica 


sintaxis 


ta parti di un frase cu ta referi na e persona 
animal of cos cu ta ricibi directamente e accion 
di e verbo 


ta parti di un frase cu ta referi na e persona, 
animal of cos cu ta haya daño of probecho di e 
accion 


unidad linguistico minimo cu forma y 
nificacion propio cu por uza independientemente 


palabra di otro categoria cu ta uza como 
sustantivo 


palabra cu ta aparece dilanti di un verbo pa 
indica modo, tempo y aspecto 


palabra of grupo di palabra cu tin funcion propio 
den un frase 


ta e parti di frase cu ta consisti di (particula) y 
verbo copulativo y adhetivo of sustantivo 


ta e parti di frase cu ta consisti di particula y 
verbo 


elemento cu ta añadi na comienso di un palabra 
pa forma un palabra nobo 


estudio di nificacion di e unidadnan linguistico 


estudio di ordinacion, coordinacion y 
subordinacion di palabra den frase y di e 
relacionnan cu nan tin cu otro a base di nan 
funcion 


IQ VOLLVN VYS Id TVANVIN 


Id VOILVN VYS Id IVANVN 


sufiho 


suheto 


tono 


elemento cu ta añadi na cabamento di un 
palabra pa forma un palabra nobo 


parti di frase cu ta indica e hende, animal of cos 
di cual e predicado ta bisa algo 


cantidad di vibracion di un zonido cu ta haci cu 
e ta halto of abou 

E manual aki ta pa cualkier persona 
cu ta interesa pa haya un bon . 
conocemento di gramatica di _ 


Papiamento. . 








